An Hobbit - Wikipedia\nAn Hobbit, pe eno ha distro (e saozneg : The Hobbit, or There and Back Again) zo ul levr saoznek 19 pennad ennañ bet skrivet gant J.R.R. Tolkien hag embannet e 1937 gant George Allen & Urwin e Londrez. Troet eo bet e brezhoneg gant Alan Dipode e 2001.\nTalbenn embannadur amerikanek kentañ The Hobbit, 1938\nUn Emvod Dic'hortoz\nE "Toull-Sac’h", Danrun e krog an istor. Ur gêriadenn vihan ha sioul eo Danrun, poblet gant ur spesad tud vihan anvet an hobbited.\nD'un deiz a viz Mae e teu an hudour meur Gandalf da weladenniñ un hobbit anvet Bilbo Sac’heg. Ezhomm en deus Gandalf eus sikour Bilbo evit adtapout teñzor korred ar menez Erebor, a zo bet laeret gwerso gant an aerouant meur Smaug hag a zo c'hoazh ouzh e ziwall er Menez Distro, pell-pell diouzh bro an hobbited. Kement ha rediañ an hobbit da gemer perzh er blanedenn evel c'hwiblaer ar strollad, an hudour en deus aozet un emvod gant korred e Toull-Sac'h, e ti Bilbo end-eeun ha hep e gelaouiñ. Antronoz, ar strollad ennañ trizek korr, Gandalf ha Bilbo a gemer penn an hent war-du ar Menez Distro – gant ur gartenn kozh-kozh.\nP'emaint o kampiñ e kreiz an Tirioù Digenvez, setu paket ar gorred gant tri zroll ha war-nes bezañ keginet evit koan. Bilbo a zeu a-benn da ziflipañ, ha dre un taol gwidre e laka Gandalf an drolled da dabutal betek tarzh-an-deiz... ha setu-i troet da zelwennoù maen gant gouloù an heol. En o mougev emañ o freizhadur : boued, pezhioù aour ha klezeier hud a-douez traoù all. En em servijout a ra ar strollad, ha douarañ an teñzor.\nUn Ehan Berr\nTreuzet gantañ an Tiriadoù Digenvez en em gav ar bagad war or ar Gouelec'h, ma ehan en Ti Degemerus Diwezhañ e Stang-ar-Faout. Elfed zo en draoñienn guzh-se, hag ur gouizieg hanter-den, hanter-elf eo Elrond, ozhac'h an Ti. Hennezh a zispleg penaos kavout an nor a gas da vougev Smaug : ret eo bezañ eno da Zevezh Durin, da lavarout eo pa vez loargann kala-goañv, hag ober diouzh al lizherennoù-loar a zo war ar gartenn. Da zeiz ar goursav-hañv e kemer ar strollad penn an hent adarre, da dreuziñ ar Menezioù Latarek.\nDreist ar Menez ha Dindan ar Menez\nGall amzer a gavont er Menezioù, gant barradoù arnev, avel, glav, ha ramzed o stlepel melloù reier forzh pegement. Repu a gavont en ur vougev, met dont a ra gobilined d'o zapout, poneed hag all, ha d'o c'has dirak o roue. A-drugarez da C'handalf e c'hall ar gorred tec'hel kuit, goude bezañ lazhet ar roue gant ur c'hleze hud. Bilbo avat a chom war-lerc'h.\nDihustelloù en Deñvalijenn\nEn e-unan emañ Bilbo en ur vougev du-pod pa zihun. Klask a ra an hent er-maez, goulaouet gant e gleze hag a lugern kreñvoc'h-kreñvañ seul dostoc'h ma vez gobilined. En ur gerzhout e kav ur walenn en ur riboul, a laka en e chakod. Nepell goude e kouezh en dour : ul lenn zo er vougev, hag e kreiz al lenn un enezig m'emañ ur boud anvet Gollum o vevañ en digenvez abaoe kantvedoù. Hemañ a zeu da welout ha boued eo an hobbit evitañ. Marc'had zo graet : dihustelloù vo, ha mar chom Gollum sac'het e tiskouezo da Vilbo an hent da vont er-maez ; mard eo an hobbit a goll e vo debret gant Gollum. Dre druchañ un tamm e c'hounez Bilbo, gant ar goulenn « Petra zo em chakod ? », ha n'eo ket un dihustell hengounel. A-raok heñchañ an hobbit ez a Gollum davit un dra rekis en e enezig, hag eno e verz en deus dianket e brof-bloaziad. Diouzhtu e kompren emañ e chakod Bilbo, ha kounnaret an tamm anezhañ e teu da lazhañ an hobbit. En ur dec'hel d'ar red e laka Bilbo e zorn en e chakod... ha Gollum ha tremen hebiou dezhañ hep e welout : hud eo ar walenn, pa laka an den da vezañ diwelus. A-drugarez dezhi e teu an hobbit a-benn da dec'hel a-zirak Gollum ha gobilined ar Menez.\nAg ar Billg en Tan\nEn tu all d'ar Menez ez adkav Bilbo ar peurrest eus ar strollad. Gobilined war o lerc'h e kendalc'hont gant o hent, war droad ha divoued (o feadra zo chomet er Menez), betek kejañ ouzh ur bagad Warged marnaoniek– kantadoù a velloù bleizi, a oa deuet da gejañ ouzh o mignoned ar c'hobilined. Pignat er gwez a ra ar strollad, met pan erru ar c'hobilined e lakaont tan e pep gwezenn. Dres e koulz eo saveteet ar strollad gant Aotrou an Erered hag e bobl, o c'hutuilh a-ziwar ar gwez d'o lakaat e surentez.\nUn Iskis a Di-Annez\nA-drugarez d'an hudour e kavont bod ha boued e ti an den-arzh Beorn, a ro pourvezioù dezho hag a brest poneed. Erru war lez Koadeg an Noz e rankont lezel ar javioù da zistreiñ d'ar gêr, ha Gandalf a gimiad diouto.\nKelion ha Kevnid\nRet eo d'ar bagad treuziñ ar goadeg zañjerus-se. Ur stêr strobinellet a laka an dud da gousket pa dañvaont he dourioù, hag ur c'horr a gouezh enni ; aet ar pourvezioù da netra ; klask a reont en em silañ e banvez elfed ar Goadeg, met kazeg a reont ; gwashoc'h c'hoazh, Bilbo en em gav en e unan en deñvalijenn, ha paket eo ar gorred gant kevnid divent ar Goadeg ; a-drugarez da Vilbo ha d'e walenn hud ez adkavont o frankiz. Ha Thorin, penn ar gorred ? Ne oa ket bet tapet gant ar c'hevnid : manet e oa kousket en ur frankizenn hud; kavet eo gant elfed ar Goadeg ha kaset ganto da salioù o roue. Dre ma nac'h ar c'horr meur lavarout perak e oa gant e strollad er Goadeg, setu-eñ bac'het.\nDont a ra Bilbo a-benn d'en em silañ e salioù roue an elfed ha da zivac'han ar gorred a-raok o lakaat e barrikennoù a zo kaset dre Stêr ar Goadeg betek al Lenn Hir.\nUn Degemer Kalonek\nEno ez eo degemeret ar bagad gant an Dud, a ra war o zro hag a ro skoazell dezho da vont betek ar Menez Distro m'emañ an aerouant o c'horin an teñzor.\nWar Treuzoù an Nor\nA-drugarez d'ar gartenn e kavont an nor guzh a gas da galon arMenez Distro, ha da Zevezh Durin end-eeun e teuont a-benn d'he digeriñ en diwezh.\nar gorred a gas o c'hwiblaer – Bilbo end-eeun – da welout petra zo e deun ar Menez. Eno emañ Smaug o tiwall teñzor divent ar c'hored; met kousket eo an aerouant, ha Bilbo ha kemer ur mell kib prizius a zegas d'ar gorred da brouiñ emañ an teñzor el lec'h merket. Dihuniñ a ra Smaug, ha fuloriñ pa verzh e vank un tammig dister eus an teñzor; kuitaat ar Menez a ra an aerouant da glask war-lerc'h al laeron met ne gav ket anezho hag e tistro da gousket war an teñzor.\nP'emañ Samug o furchal, ar gorred ha Bilbo a gav repu a-dreñv an nor guzh, a serr trumm – setu paket ar strollad er Menez! Pa ne glevont trouz ebet goude distro an aerouant e kasont Bilbo da welout : ober van da gousket a rae Smaug, a doull kaoz gant an hobbit diwelus evit lakaat disfiz er c'hwiblaer e-keñver ar gorred. Goude bezañ gwelet ul lec'hig blot en hobregon an aerouant ez a Bilbo kuit en ur ober goap outañ ; dont a ra a-benn da achap diouzh kounnar an euzhvil, a guita didrouz ar Menez da genderc'hel da furchal. Distro gant ar gorred e kont Bilbo kement tra en deus kavet ; ur borzevelleg zo o selaou ivez. Goude un hir a c'hortoz e tiskenn ar strollad betek an teñzor ; n'emañ mui Smaug warnañ, bamet ha laouen eo ar gorred dirazañ, ha diouzhtu e klask Thorin war-lerc'h teñzor an teñzor : an Arkenvaen marzhus, Kalon ar Menez. Ne oar ket emañ e chakod Bilbo, en doa e gavet nebeut a-raok. Goude ur mare e treuzont ar Menez betek an nor vras, hep krediñ mont er-maez.\nE-keit-se, Smaug zo aet o furchal e pep lec'h. Buan e kompren ez eo bet skoazellet al laeron gant tud al Lenn, hag en e fulor e tiviz distrujañ o c'hêr. Pan erru e laka tan e pep lec'h. Tost echu eo gant kêr an Dud pa zeu ar borzevelleg da lavarout d'ur gwaregerpelec'h emañ an takad blot en hobregon an aerouant ; gant e vir diwezhañ, ar gwareger Bard a zeu a-benn da lazhañ Smaug.\nGoude marv Smaug ez a an Dud betek arMenez Distro m'emañ Thorin o ren bremañ, da c'houlenn o lodenn eus an teñzor rak dezho ivez e oa bet laeret kalz pinvidigezhioù gant an aerouant hag ezhomm o deus anezhi evit adsevel o c'heoded. Nac'hañ krenn a ra Thorin reiñ an disterañ diner aour, prest eo da vrezeliñ evit mirout an teñzor en e bezh. An Dud a c'houlenn skoazell digant elfed ar Goadeg, ha Thorin digant korred ar Runioù Houarn.\nUl Laer en Noz\nMantret an tamm anezhañ gant kement-se holl ez a Bilbo da-gaout an dud hag an elfed evit fiziout an Arkenvaen enno : en eskemm outañ, sur a-walc'h e teurvezfe Thorin asantiñ da c'houlennoù e skoazellerien gozh.\nTarzhadenn er C'hoabr\nPa zeu an dud hag an elfed da varc'hata emañ Gandalf ganto o terc'hel an Arkenvaen. Kounnaret-ruz e teu Thorin pa gompren ez eo bet trubardet, ha brezel a vo. Met keleier fall zo deuet da C'handalf: bez' ez eus un armead divent a c'hobilined skoazellet gant Warged o tont d'en em gannañ ouzh ar gorred. Dre ma'z eo ar c'hobilined enebourien an holl en em unan an dud, an elfed hag ar gorred enep ar c'hobilined hag ar bleizi : drastus eo Emgann ar Pemp Lu, met trec'het eo ar c'hobilined hag ar Warged.\nBeaj an Distro\nGoude an emgann ez a pep tra war e reizh er vro : ar gorred a red war ar Menez Distro, adsavet eo kêr an Dud, mignoned d'an holl eo an Elfed, tost da get eo aet gouennoù ar c'hobilined hag ar Warged. Bilbo ga Gandalf a gemer penn an hent war-du Kêrhobbit, en ur dremen dre ti Veorn ha hini Elrond evel-just. En Tirioù Digenvez ez adkavont teñzor an drolled.\nAn Troc'had Diwezhañ\nPan erru Bilbo ha Gandalf e Toull-Sac’h e kavont emañ ti an hobbit hag holl e vadoù war werzh, abalamour m'eo bet disklêriet marv peogwir n'eo ket bet gwelet e-pad bloaz!\nBerzh bras en deus graet al levr-se, ken e oa bet goulennet un heuliad digant Tolkien gant e embannerien, setu e skrivas The Lord of the Rings ("Aotrou ar Gwalennoù").\nMeur a film zo bet graet diwar The Hobbit. Gant Peter Jackson e oa bet ar film The Hobbit e teir rann : The Hobbit: An Unexpected Journey (2012), The Hobbit: The Desolation of Smaug (2013) ha The Hobbit: The Battle of the Five Armies (2014).\nThe Hobbit or There and Back Again, 1991, HarperCollins Publishers, London, UK (ISBN 978-0-261-10200-1)\nAn Hobbit, brezhoneg gant Alan Dipode, 2001, A.R.D.A., Argenteuil (ISBN 978-2-911979-03-3)\nAn Hobbit, eil embannadur adwelet gant Alan Dipode ha Joshua Tyra, skeudennoù orin gant J. R. R. Tolkien ; Dùn Dèagh : Evertype, 2020 (ISBN 978-1-78201-269-6 golo kalet & ISBN 978-1-78201-268-9 golo gweñv) — Kartennoù, runoù, alc'hwezioù ar skeudennoù e brezhoneg, kaerskrivet gant Michael Everson : da skouer, war ar gib er skeudenn "Kaozeadenn gant Smaog" (p. 83) e kavor ar skrid brezhonek e runoù Tengwar treset gantañ. Ur c'heriaoueg ha notennoù digant an droerien zo el levr ivez.\nAdtapet diwar « https://br.wikipedia.org/w/index.php?title=An_Hobbit&oldid=1989888 »\nKemm diwezhañ d'an 1 Mae 2022 da 16:25\nKemmoù diwezhañ degaset d'ar bajenn-mañ d'an 1 Mae 2022, da 16:25.


Fonologiezh - Wikipedia\n(Adkaset eus Alofoniezh)\nEvit kompren mat petra a dalv ar fonologiezh eo mat he c'heñveriañ gant ar fonetik : plediñ a ra ar fonetik gant studi ar sonioù a c'heller kavout er yezhoù ('fonennoù'), ar fonologiezh, avat, a denn d'ar perzh a c'hoari ar sonioù en ur yezh resis (d.l.e. ar 'fonemoù'). Da skouer eo fonologel an diforc'h e brezhoneg etre ar vogalennoù hir hag ar vogalennoù berr, rak daou c'her disheñvel eo kannañ ha kanañ pa n'eus kenetreze nemet an diforc'h fonetikel-se keit ha ma c'heller ober an hevelep sonioù berr hag hir e galleg hep cheñch ster d'ar gerioù dre-se : n'eo ket fonologel an diforc'h fonetikel-se e galleg, neuze.\nPenaos renabliñ fonemoù ur yezh\nPal ar fonologiezh a zo kavout an holl ziforc'hioù fonetik hag o deus ur perzh strukturel da c'hoari en ur yezh resis, da lavarout eo dizoleiñ peseurt sonioù a dalvez da fonemoù er yezh-se. Graet e vez kement-mañ dre glask parioù nebeutañ, da lavarout eo parioù gerioù hag a zo gerioù disheñvel en ur yezh dre cheñch perzh ur son nemetken.\nRet eo d'ar fonemoù en ur par nebeutañ kaout ur re berzhioù fonetik boutin, da skouer :\nposupl eo keñveriañ :\n/p/ kensonenn dre serriñ gweuz-dent divouezh\n/b/ kensonenn dre serriñ gweuz-dent mouezhiet\nmet n'eo ket posupl keñveriañ:\n/g/ kensonenn dre serriñ drekstaon divouezh\nN'eo ket heñvel dre-ret, anat eo, fonemoù ur yezh resis ha re ur yezh all.\nAlofoniezh (saoz. 'allophony')\nOuzhpenn ar fonemoù eo ret komz ivez eus an alofonennoù. An alofoniezh a zo anezhi an doareoù disheñvel a zo da zistagañ ur fonem hep cheñch ster ur ger. Da skouer e c'heller distagañ an /r/ e brezhoneg e meur a zoare disheñvel hervez al lec'h, met komprenet e vez ez eo un 'r' memestra. Alofonennoù int.\nUn doare alofonenn ispisial anavet 'alofonenn lec'h' a gaver hervez al lec'h ma kaver ur fonem en ur ger. Da skouer e vez distaget e saozneg en un doare disheñvel ar fonem /p/ hervez ma vez kavet e penn ur ger, e lost ur ger pe etre vogalennoù - met ur /p/ a vann memestra.\nAl liveadur (saoz. 'neutralisation')\nSetu ur c'hoarvoud a gaver e brezhoneg. Pa'z a da get un diforc'h fonologel hervez reolennoù resis, da skouer hervez al lec'h ma kaver ur fonem ennañ, e vez graet 'liveadur' eus an darvoud-se. Da skouer ez eo fonemoù disheñvel /p/ ha /b/ e brezhoneg pa vezont kavet e lost ur ger e lec'h ma teu an daou da vezañ /p/ nemetken – da lavarout eo e vez liveet an diforc'h etre kensonennoù mouezhiet ~ divouezh e dibenn ur ger.\nAn heñveladur (saoz. 'assimilation')\nRet eo ober an diforc'h etre al liveadur diouzh un tu hag an heñveladur diouzh an tu all. Lavaret e vez eo bet "heñvelaet" ur fonem pa vez livet gant perzhioù ar fonemoù a deu war he lerc'h (heñveladur war-raok) pe en he raok (heñveladur da heul). E brezhoneg e vez kavet c'hoarvoudoù a seurt-se pa vez distaget mat eo /madeo/ rak mouezhiet e vez an /t/ e dibenn ar ger abalamour ma eo ar mouezhiañ ur perzh fonetikel eus ar vogalenn da heul.\nAr fonologiezh dreistskizhel (saoz. 'suprasegmental phonology')\nStudiet e vez ar c'hoarvoudoù deskrivet a-us gant ar fonologiezh elfennek (saoz. 'segmental phonology'). Gant ar fonologiezh uselfennek, avat, e vez studiet c'hoarvoudoù na dennont ket da sonennoù ar yezh o-unan evel taol-mouezh ar gerioù (saoz. stress), taol-mouezh ar frazennoù (saoz. intonation) hag an tonennoù evel ar re a gaver e yezhoù evel ar sinaeg gant ar fonologiezh.\nAdtapet diwar « https://br.wikipedia.org/w/index.php?title=Fonologiezh&oldid=1920224 »\nKemm diwezhañ d'an 1 Gen 2022 da 12:00


Pajenn:Riou - Troiou-kamm Alanig al louarn I.djvu/31 - Wikimammenn\nPajenn:Riou - Troiou-kamm Alanig al louarn I.djvu/31\nvez a gouezas etre paoiou an treitour. Mont a reas dioustu da zebri ar c’horfig tener a-dreñv kleuz eur waremm. Edo da vat o lipat an askell diweza, pa glevas trouz er foz. Selaou a reas. An trouz a dostae. Alanig a oa prest d’ober eul lamm dreist ar c’hleuz, pa anavezas ar paour kaez Lom.\n« A, c’houi an hini eo ? Penaos eo tremenet an traou du-hont ? N’oc’h ket evit en em stleja ken ? Ho korfad mel eo a vir ouzoc’h, me ’zo sur. Daoust ha paeet hoc’h eus ar mel laeret digant an aotrou Rustevel ? O, paeron, e peseurt urz oc’h nevez antreet, pa welan war ho penn eur galotenn ruz ? ’M eus aon, ar perukenner, en eur douza d’eoc’h ho pleo en deus trouc’het ivez ho tiouskouarn, hag eun den didruez bennak en deus laeret kroc’hen ho tal hag ho tioujod evit ober ganto manegou. »\nLom a gave blaz fall gant ar goaperez-se. Hogen re sempl e oa ha re e c’houzañve, e kement korn eus e gorf, evit rei d’an treitour ar predad en doa gounezet. Gwelloc’h e kavas trei kein, hep lavarout ger. Diskenn a reas betek ar Yeun, hag eno e kouezas, hanter varo gant an droug, ar boan hag an dizesper, en eur foz leun a zour mergl.\n« Gwelloc’h e vije bet d’in beza lazet gant Rustevel », a soñje ar paour kaez. Eur veaj hir am eus c’hoaz d’ober, ha n’oun ket evit chom war va zreid. Pa zegouezin e palez ar roue, an holl a raio goap ouzin. Eul louarn a zo bet re bar d’in ! O ! mil malloz ! Ma teuan c’hoaz da veza pare eur wech bennak, e savo keuz e kalon al loen fall. Toui a ran ».\nPa zeuas ar goulou-deiz, da sklerijenna ar Yeun-Elez, Lom a savas hag a gemeras en eur jilgamma,\nAdtapet diwar « https://br.wikisource.org/w/index.php?title=Pajenn:Riou_-_Troiou-kamm_Alanig_al_louarn_I.djvu/31&oldid=143400 »


Displegadur liesgourel - Wikipedia\n(Adkaset eus Liessgourelezh)\nEr yezhoniezh e vez implijet an termen displegadur liesgourel pe displegadur liespersonel (saoz: polypersonal agreement pe polypersonalism) evit komz eus ar fed ma c'hell bezañ displeget ur verb evit klotaat gant meur a arguzenn war un dro, perliesañ betek peder d'ar muiañ.\nUr perzh morfologel an hini eo hag a dalvez da verkañ ar penn ("pennmerkadur", saoz. head marking) kavet alies er yezhoù liessintezel. Klokaat a ra peurliesañ an displegadur liesgourel gant an ergativelezh.\nEr yezhoù nann-liesgourel, e vez displeget ar verb hervez an arguzenn bennañ, da lâret eo ar rener evel e brezhoneg, pe c'hoazh ne vez ket displeget tamm ebet evel e sinaeg. Gant yezhoù liesgourel avat e vez implijet morfemennoù staget ouzh ar verb evit diskwel ar rener, ar renadenn eeun, ar renadenn dieeun, ar resever, hag all.\nKavet e vez an displegadur liesgourel e yezhoù evel an euskareg hag ar jorjieg hag en darn vrasañ eus ar yezhoù liessintezel, evel da skouer ar gwaranieg, an tsalagieg ('"tcherokeeg") hag an inuktitut.\nE jorjieg, da skouer, e vez savet ul lieselfenn verbel diwar ur wrizienn mui meur a genger hervez an ezhommoù resis. Gant al lieselfenn verbel jorjiek e c'heller merkañ ar rener, ar renadenn eeun, ar renadenn dieeun, ar resever, al lec'hiañ, ar perc'henniezh hag an abeg, da skouer:\nv-khed-av "Gwelet a ran anezhañ"\ng-mal-av-en "Kuzhat a reont ac'hanout/ac'hanoc'h"\ng-i-mal-av-en "Kuzhat a reont anezhañ diouzhoc'h/diouzhit"\ngv-i-ket-eb-s "Hen ober a ran evidomp"\na-chuk-eb-s "Reiñ a raio anezhañ dezhañ""\nmi-u-lots-av-s "E c'hourc'hemennaouiñ a raio razañ"\nDisheñvel al liesgourelezh eo diouzh ar raganvioù renadenn stag" (saoz. clitic pronoun) implijet gant yezhoù romanek zo dre ma n'int ket suert raganvioù stag enbarzhiet er verb, da skouer e galizeg:\nmostr- + -aron + se + che + nos + os\nGWRIZIENN VERB + MERK AN TREDE GOUR LIESTER (> "rener") + TREDE GOUR UNANDER (> "tu gouzañv") + EIL GOUR UNANDER DATIVEL (> "merk ar c'hengred") + KENTAÑ GOUR LIESTER DATIVEL ("renadenn dieeun") + TREDE GOUR GOUREL UNANDER AKUZATIVEL ("renadenn eeun")\n("Diskwelet e oant bet dimp")\nAdtapet diwar « https://br.wikipedia.org/w/index.php?title=Displegadur_liesgourel&oldid=1476948 »


Hent ar Seiz - Wikipedia\nHent ar Seiz\nHent ar Seiz a vez graet eus an hentoù darempredet gant karavanennoù marc’hadourien a zegase seiz ha produioù all eus Sina da Europa en Henamzer hag er Grennamzer. Degaset eo bet an termen Hent ar Seiz gant Ferdinand von Richthofen.\nPa gomzer eus Hent ar Seiz, e soñjer alies en hent pennañ, boasañ, a gase eus Xi'an (a oa kêr-benn Sina gwechall), dre Lanzhou, Wuwei ha Zhangye betek Dunhuang ; eno e oa rannet etre hent an norzh ha hent ar su a yae o-daou hebiou dezerzh Taklamakan a-raok dont da unaniñ en-dro e Kashgar ha kas dre Samarkand, Buc’hara, Tehran betek Antioc’heia (hiziv Antakya), war aod ar Mor Kreizdouar.\nDre Hent ar Seiz e veze kaset marc’hadourezh evel ar seiz pe c’hoazh ar spisoù, ar gwer pe ar porselen. Ha dre an hent-se, ha dre ar c’henwerzh, e voe skignet relijionoù ha sevenadurioù. Evel-se e voe tizhet Sina ha Japan gant ar voudaegezh. Dre an hent-se ivez e voe ledet kredenn gristen Nestorius betek kêr-benn Sina ar mare-hont, evel m’eo bet diskouezet deomp gant enklaskoù henoniourien e Xi'an. Gant an hent-se eo deuet ar paper hag ar poultr betek ar broioù arab, hag alese, goude-se, betek broioù Europa.\nAbalamour da gemmoù an hin ha d’ar brezelioù, hag abalamour dreist-holl ma voe kavet gwelloc’h mont dre hentoù mor, goude ergerzhadegoù ar Spagnoled hag ar Bortugaliz, e voe kollet talvoudegezh ha pouezusted gant Hent ar Seiz goude ar XVvet kantved. Bremañ eo deuet da vezañ un hent darempredet gant touristed.\nHent nevez ar seiz[kemmañ | kemmañ ar vammenn]\nAn hent kenwezh nevez-mañ etre Europa hag Sina zo ur raktres ramzel dispaket gant ar gouarnamant sinaat e diskar-amzer 2013, dindan prezidantelezh Xi Jinping. Kalz danadeilad a zo o vezañ savet e 68 bro disheñvel : gourhentoù, hentoù-houarn, porzhioù hag all.\n↑ Hent ar Sidanerien, e Geriadur Vallée.\nAdtapet diwar « https://br.wikipedia.org/w/index.php?title=Hent_ar_Seiz&oldid=1867381 »\nKemmoù diwezhañ degaset d'ar bajenn-mañ d'an 7 Meu 2020, da 15:21.


Pajenn:Le Gonidec - Bibl Santel pe Levr ar Skritur Sakr, eil levr.djvu/574 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/574\ntan, évid dispenna hé gîk, ha ma vézô salved hé éné é deiz hon Aotrou Jézuz-Krist.\n6. Né két mad hô fougé. Ha na ouzoc’h-hu két pénaoz eunn nébeût goell a laka da c’hôi ann toaz holl ?\n7. Karzid ar goell kôz, évid ma viot eunn toaz nevez, ével ma’z oc’h bara dic’hoell. Râg ar C’hrist hor Pask-ni a zô bét lazet.\n8. Râk-sé gréomp lîd, nann er goell kôz hag é goell ann drougiez hag ar fallagriez, hôgen er bara dic’hoell ann éeunder hag ar wirionez.\n9. Skrived em eûz d’é-hoc’h enn eul lizer : N’en em veskit két gan̄d ar c’hadaled.\n10. Na fell kéd din komza eûz a c’hadaled ar béd-man̄, nag eûz ar ré bîz, nag eûz ar skraperien, nag eûz ar ré a azeûl ann idolou : anéz é vijé réd d’é-hoc’h mon̄d er-méaz eûz ar béd-man̄.\n11. Hôgen bréma em eûz skrived d’é-hoc’h n’en em veskit két, mar béz unan eûz ar ré a hanvit hô preûdeûr hag a vé gadal, pé bîz, pe azeûler ann idolou, pé drouk-komzer, pe vezvier, pé skraper ; na zebrit két gan̄d eunn hévélep dén.\n12. Râk pérâg é varnfenn-mé ar ré a zô er-méaz eûz ann Iliz ? Ha né kéd ar ré a zô ébarz a hellid da varnout ?\n13. Doué a varnô ar ré a zô er-méaz. Hôgen c’houi, distaolit ar fallagr-zé euz hô touez.\nl. Ma en défé unan ac’hanoc’h eur striv oud eunn all, hag hén̄ a gretté hé c’hervel é barn dirâg ar ré fallagr ha nann dirâg ar ré zen̄t ?\n2. Ha na ouzoc’h-hu két pénaoz ar Zen̄t a varnô ar béd-man̄ ? Ha mar d-eo dré-z-hoc’h é vézô barnet ar béd, ha didalvoudeg oc’h-hu é-kén̄ver barnout traou distéroc’h ?\n3. Ha na ouzoc’h-hu két pénaoz é varnimp ann Éled hô-unan ; ken̄t-sé traou ar béd-man̄ ?\n4. Ma hoc’h eûz éta eunn dra bennâg da varnout é-kén̄ver traou ar béd-man̄, kémérid évid hé varnout ar ré zistéra eûz ann Iliz.\n5. Enn hô méz hel lavarann d’é-hoc’h. Ha n’eûs-hén̄ kéd enn hô touez eunn dén fûr-bennâg, hag a hellfé béza barner étré hé vreûdeûr ?\n6. Hôgen ar breûr a vreûta a-éneb hé vreûr ; ha c’hoaz dirâg ann dûd diskrédik.\n7. Eur péc’hed eo dijâ enn hô touez, ô véza ma hoc’h eûz breûdou ann eil ouc’h égilé. Pérâk na zigémérit-hu két ken̄toc’h ar gunuc’hen ? Pérâk na c’houzan̄vit-hu két ken̄toc’h ann touellérez ?\n8. Hôgen c’houi eo a ra kunuc’hen ha touellérez, ha c’hoaz é-kén̄ver hô preûdeûr.\n9. Ha na ouzoc’h-hu két pénaoz ar ré zisgwirion na biaouin̄t két rouan̄télez Doué ? Na faziit két : Nag ar c’hadaled, nag ann idolatred, nag ann avoultrerien,\n10. Nag ar ré a ra louzdôni gan̄t-hô hô-unan, nag ar ré a ra louzdôni étré goazed, nag al laéroun, nag ar ré bîz, nag ar vezvierien, nag ann drouk-komzerien, nag ar skraperien, na biaouin̄t két rouan̄télez Doué.\n11. Ha lôd ac’hanoc’h a zô bét ével-sé ; hôgen gwalc’het oc’h bét, san̄télet oc’h bét, didamallet oc’h bét, enn hanô hon Aotrou Jésuz-Krist, ha dré Spéred hon Doué.\n12. Pép-trâ a zô aotréed d’in, hôgen pép-trâ n’eo két talvouduz. Pép-trâ a zô aotréed d’in, hôgen n’en em likiinn dindân galloud nétrâ.\n13. Ar boéd a zô évid ar c’hôv, hag ar c’hôv évid ar boéd ; hôgen Doué a gasô-da-nétra ann eil hag égilé. Ar c’horf n’eo kéd d’ar c’hadélez, hôgen d’ann Aotrou ; hag ann Aotrou a zô d’ar c’horf.\n14. Râg ével en deûz Doué dazorc’het ann Aotrou, é tazorc’hô ivé ac’hanomp dré hé ners.\n15. Ha na ouzoc’h-hu két pénaoz hô korfou a zô izili ar C’hrist ? Ha diframma a rinn éta hé izili d’ar C’hrist, évid hô lakaad da véza izili eur c’hrek fall ? Doué ra virô.\n16. Ha na ouzoc’h-hu két pénaoz\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/574&oldid=155239 »\nKemmoù diwezhañ degaset d'ar bajenn-mañ d'an 3 Gen 2020, da 16:00.


Kelc'h Maksen Wledig: Stourm ar Chalotez\nHengoun hon Emsav\nDaou c’hant vloaz ’zo, al lun 29 kerzu 1766, e tistage an dug d’Aiguillon ur brezegenn hir a-walc’h dirak Stadoù Breizh bodet e sal vras ar Gordellidi e Roazhon. Dremmoù ar Vrezhoned a oa ouzh e selaou a chomas evelato yen ha difiñv a-grenn. An aotrou de Robien, Merour ar Stadoù, en enep, a dennas ouzh e du asant an holl, pa zamvenegas en e respont temz-spered Breizhiz ha diaesterioù ar vro. Adalek an deiz war-lerc’h avat e krogas er Stadoù un emgann taer, pennek, entanet gant an holl zroukrañsoù a oa o c’hoiñ abaoe pellamzer.\nTremenet e oa daou vloaz abaoe m’en doa an dug d’Aiguillon klozet Stadoù Breizh e 1765. Ha pebezh darvoudoù rouestlet e-pad an daou vloavezh-se ! Ar vro a oa war var d’en em sevel, gant Breujoù Breizh dispennet, ar barnerezh goursezet, ar brokulored-veur lakaet klask warno, un niver bras a Vrezhoned en toull-bac’h pe harluet. E-touez an harluidi e oa Ar Chalotez e-unan, dalc’het evit ar mare e Saintes, nepell diouzh Bordeaux, goude ur prosez politikel heuliet gant Europa a-bezh. Koulskoude ne oa aze nemet unan eus an emgannoù renet gant Breizhiz ouzh galloud Bro-C’hall a-hed an tri c’hantved ma padas Breizh emren.\nEvit kompren an darvoudoù-se eo mat kounaat emgav ar vro er mare-se : abaoe he stagidigezh ouzh Bro-C’hall e oa enket Breizh en un degouezh digempouez a-grenn. Diouzh un tu ur vro vihan ha pinvidik, gant Stadoù a zivize e kendalc’hioù reoliek kement tra a selle ouzh kenvad holl renkadoù ar vroad, hervez ul lezennadur anvet « Ar C’hustum Kozh-Meurbet ».\nKement hini a oa e karg e Breizh a oa dalc’het gant al lezennoù-se, an duged da gentañ. Diouzh un tu all ur vro vras broudet gant he spered brezelgar o kreskiñ. Galloud ar Roue er vro-se a oa diharz ha ne c’houzañve na bevenn na dizarbenn ebet e nep keñver. Ne oa rediet zoken da zegemerout nep evezhiadenn. Kefioù rouantelezh Frañs a oa atav goullo, koufonet ma veze an arc’hant er gouelioù pe e brezelioù drastus. Pep tra er veradurezh a oa tro-ha-tro diouzh « plijadur vat » pe gounnar ar Roue. Ar gouarnamant gall en doa ezhomm da gemer arc’hant e-lec’h ma oa. E bal a voe neuze krennañ par ma c’hellas war wirioù hag ensavadurioù Breizh. Diazezoù ar vroad-mañ, ha zoken Feur-Emglev 1532 a oa evit tud ar Roue dreistgwirioù.\nAr Vrezhoned a responte evel-just e oant gwirioù-diazez na c’hell ket ur vro o nac’h. Hogen, diskaret e oa bet an nerzh broadel abaoe gwallzisoc’h Sant-Albin-an-Hiliber. Ne c’helle ken ar Vrezhoned enebiñ ouzh c’hoantoù ar C’hallaoued nemet mouezh ar gwir pe ar gwirioù. E-pad tri c’hantved eta o deus renet Stadoù Breizh un emgann lezennel pennek, o tifenn kammed goude kammed gwirioù ar vro, oc’h adkemer bep tro ma kavent tu ar pezh a veze tennet diganto dre nerzh. Stourm Ar Chalotez hag ar Breujoù a zeue warlerc’h emsavadegoù a bep seurt : Ar Re-Unanet, Ar Bonedoù Ruz hag An Unvaniezh evit Difenn Frankiz Breizh ar re vrudetañ anezho.\nAn enebiezh etre Ar Chalotez hag an dug d’Aiguillon, pell diouzh bezañ un enebiezh personel hepken, evel ma ’z eus bet klasket diskouez a-wechoù, a oa dreist holl un eneberezh politikel awenet gant daou zoare disheñvel da welout ar c’hudennoù. Pa zegouezhas an dug d’Aiguillon e Breizh e 1753 e voe degemeret gant kalz a zoujañs ha buan e c’hounezas grad-vat an dud. Pa guitaas ar vro avat, e 1768 ; e voe dindan droukrañs ha kasoni an holl Vrezhoned.\nAn 21 a viz Du 1763 e voe embannet e Bro-C’hall un Diskleriadur Roueel evit klask koazhañ dle ar Stad. An diskleriadur-se a voe marilhet ha degemeret mat a-walc’h gant parlamantoù rannvroel Bro-C’hall. En aner avat e klaskas ministr Bro-C’hall, Choiseul, lakaat marilhañ an diskleriadur gant Breujoù Breizh. Goude tabutoù niverus en em gaver e Mezheven 1764 hag an taosoù nevez n’int ket degemeret muioc’h a-se gant ar Vrezhoned. Ar 16 Mezheven 1764 ez eo galvet kadoriad ar Breujoù, tri c’huzulier hag ar prokulor-meur davet ar Roue e Versailles « evit klevout pezh a deurvezo ar Roue reiñ dezho da c’houzout a-zivout Diskleriadur an 21 Du 1763 hag e varilhadur ».\nAn 9 Gouere e voent degemeret da gentañ gant kargidi uhel evit klevout komzoù trenk a-walc’h. War-dro kreisteiz e teurvezas ar Roue o gwelout kent mont da chaseal. Goude bezañ gourc’hemennet dezho marilhañ e ziskleriadur eus an 21 Du tremenet en em droas etrezek Ar Chalotez evit e c’hourdrouz dichek : « En em renit gant muioc’h a boell, me henn lavar deoc’h, pe e vo kerse ganeoc’h ! » Ar Vrezhoned ne oant ket boas ouzh seurt lavaroù. Darn eus ar gannaded a voe glac’haret, darn all a voe fuloret, met Breujoù Breizh goude klevout o danevelloù na blegjont e nep keñver.\nHoll izili ar Breujoù a ’n em savas adal neuze a-enep d’an dug d’Aiguillon hag an 26 Eost e tegemeras Loeiz XV ur bodad kefrediet nevez diouzh o ferzh. Dileuridi ar Breujoù a zisplegas war o hed dirak ar Roue an holl damalloù graet enep mererezh ar C’homandant e Breizh.\nAn diaesterioù a badas evel-se betek miz here. Tamm ha tamm e teuas Stadoù Breizh ivez da gemer savboent ar Breujoù ken e tamallas an dug d’Aiguillon da Ar Chalotez bezañ itriket un emglev enep dezhañ. An deiz kentañ a viz here 1764 e tigore Kendalc’h Stadoù Breizh e Naoned. Daoust da holl c’hourdrouzoù komiserion ar Roue e padas ar Stadoù-se c’hwec’h miz hep na voe tu d’en em glevout, daoust d’ar prof a 700 000 lur votet an 22 C’hwevrer 1765. Derc’hent klozidigezh ar Stadoù, an 31 Meurzh, e roas an dug d’Aiguillon dezho da anavezout un urzh a-berzh ar Roue e-ser an tailhoù da rastellat e Breizh. Klozet e voe ar Stadoù ar lañ Ebrel 1765 goude bezañ lakaet sinañ ur wech ouzhpenn a-gevret gant kefrediaded gouarnamant ar Roue ne vefe savet tailh ebet e Breizh hep asant ha kontrollerezh ar Stadoù.\nSetu penaos e teue Breizh a-benn da wareziñ hec’h armerzh ha da ziwall he foblañs diouzh an taosoù re huel a gouezhe war rannvroioù Bro-C’hall. Tamm ha tamm e komprenas an dug d’Aiguillon ivez ne vefe tu ebet da ren Breizh evel rannvroioù Bro-C’hall anez diskar ar Breujoù ha da gentañ ar prokulor-meur, Ar Chalotez e-unan.\nAdalek derou miz Du 1765 e oa e-leizh a soudarded tro-dro da Roazhon. Den evit gwir ne ouie resis perak, met e-kreiz an nozvezh eus an 10 d’an 11 Du e voe komprenet : da un eur diouzh ar beure e voe gronnet gant dragoned tiez-annez ar brokulored-veur ha tri c’huzulier eus Breujoù Breizh. Buan e lammas ar soudarded en tiez, gant o baionetez war o fuzulhioù. Ar Chalotez a zo dihunet trumm ha gourc’hemennet dezhañ mont da heul ar soudarded.\nNac’het eo outañ skrivañ ; goulenn a ra gwelout an urzhioù-herzel, pe gouzout an abegoù : pep goulenn zo nac’het. Sammet eo neuze Ar Chalotez gant ar soudarded hep bezañ gellet lavarout zoken kenavo d’e wreg pe d’e vugale. Daou noter roueel a zegouezh raktal evit studiañ ar paperoù ha lakaat ar silloù war an arrebeuri hag an dorioù. E ti pennañ difennourion ar gwir e Breizh e c’hoarvez damheñvel en noz-se. Diouzhtu eo kaset Ar Chalotez etrezek Montroulez, hep gellout diskuizhañ e nep lec’h. Ac’hane eo kaset gant ur vag teir lev er mor, e kastell an Tarv.\nKriz-kenan e vo ar vac’hidigezh er c’hreñvlec’h-se en abeg d’ar savadur moarvat, met c’hoazh dre rustoni gouarnour an toull-bac’h e-unan. N’hellomp ket heuliañ holl drubulhioù Ar Chalotez : a-walc’h eo gouzout ne voe espernet heskin ebet dezhañ a-hed mizioù hir ma chomas e kastell an Tarv ha goude e Sant-Malo.\nUr wech dibennet ar stourm e Breizh e klaskas an dug d’Aiguillon adkempenn ar Breujoù en ur virout hepken an dud a lezenn sentusoc’h outañ eget ouzh gwirioù Breizh. Met ne oa ket a-walc’h. Digoret e voe e Genver 1766 ur prosez hir ha luziet evit klask diskar brud vat ar prokulor-meur. Ur prosez leun a zarvoudoù souezhus, gant danevell-skridoù dizanv skigret a bep tu, aferioù polis kuzh gant barbouzed an amzer, tamalloù diwir, enklaskoù ha gourdrouzoù a bep seurt a-berzh kargidi ar Roue e Breizh. Ken diaes e voe d’ar re-mañ en em dennañ diouzh an afer ma tivodas a-benn ar fin Loeiz XV al lezvarn a-ziforc’h : difennet a-grenn e voe komz hiroc’h diwar-benn an aferioù-se, hag Ar Chalotez a voe kaset d’an harlu betek Saintes e-kichen Bordeaux.\nAr Stadoù a zigoras an 29 Kerzu 1766 a voe e-touez ar re drubuilhusañ e istor Breizh. Padout a rejont betek miz Mae 1767 hep ne teuas a-benn an dug d’Aiguillon da rediañ ar Vrezhoned da votiñ pezh a c’houlenne. Nac’h a rejont pep tra keit na vefe ket roet tu dezho da c’hervel da zic’haou dirak ar Roue e-unan ha prometet distro ar Breujoù da Roazhon.\nUn deiz e teuas tro an dug d’Aiguillon da goll grad vat Choiseul. Ar 17 Meurzh 1770 e kollas e garg a Gomandant e Breizh ha raktal e voe digoret ivez ur prosez enep dezhañ. Goude bloavezhioù hir e c’hellas prosez Ar Chalotez bezañ adwelet. Didammalet a-grenn a voe prokulor-meur Breizh ha roet ar frankiz dezhañ. Distreiñ a reas evit kemer un nebeut diskuizh betek kastell Keranrouz a-us da ster Montroulez.\nDirak ar c’hastell-se e oa tremenet dek vloaz bennak en araok er vag hen kase etrezek e doull-bac’h kentañ e kastell an Tarv. Dambrest goude e voe adroet e garg da Ar Chalotez hag ar meurzh 13 Kerzu 1774, da 7 eur abardaez e voe degemeret e kêr Roazhon. Un degemer marzhus a-berzh un engroez diniver a Roazhoniz. Ouzhpenn daou c’hant studier war ar gwir a gerzhe dirazañ war varc’h. Daou warn-ugent karroñs ha daouzek prokulor-meur hen ambrouge. Ar c’hanolioù a denne, an tanioù-artifis a darzhe a bep tu ; er straedoù sklerijennet ha war ar plasennoù e korollas an dud a-hed an noz ha zoken diwezhat an deiz war-lerc’h. Degouezhet el lezvarn e tistagas Ar Chalotez komzoù a beoc’h hag a unvaniezh evit an holl, o c’hervel pep hini da adkemer e labour evit mad ar vro.\nHogen ar Breujoù a oa bet « dizenoret dirak Europa a-bezh » evel ma lavarent. Ar 15 Kerzu avat e voe degemeret d’o zro an holl lezvarnourion harluet a-gevret gant Ar Chalotez hag adlakaet en o c’hargoù a-ziagent.\nSetu un diverrañ eus ar stourm renet gant Ar Chalotez ha Breujoù Breizh ouzh mac’homerezh Bro-C’hall. Mat eo bremañ disoc’hañ d’un nebeut evezhiadennoù war an afer trubuilhus-se.\nDa gentañ e vir Stourm Ar Chalotez hag ar Breujoù un dalvoudegezh vras e-keñver studi an istor evit enaouiñ ar spered broadel e-touez ar re yaouank hag ar studierion. Danvez danevelloù istorel pe filmoù a bep seurt a gaver c’hoazh en afer-se a zo kalz pinvidikoc’h a zarvoudoù eget faltazi ar skrivagnerion a gavo aze ur vengleuz prizius da gorvoiñ. En hon amzer ivez e ren Breizhiz ur stourm damheñvel, dreist-holl gant ar strolladoù a ra ar muiañ a drouz evit ar mare e Breizh, hogen ret eo barn ar politikerezh-se ha kompren perak o deus c’hwitet ar Vrezhoned e dibenn an 18-vet kantved, dres evel ma c’hwitont er mare-mañ.\nSur-mat e vage Ar Chalotez ur garantez don evit e vro, ha dre studiañ kudennoù ar mererezh hag an armerzh e wele bemdez pebezh reuz a rae doareoù-gouarn ar C’hallaoued. Hogen, awenet e oa gant spered ar filosofed c’hall a grede e oa talvoudus adkempenn ar gouarnerezh e Paris evit mad Bro-C’hall. Da heul an dud-se e krede ivez Ar Chalotez ha dre vras ar renkadoù uhel e Breizh e ve gwellaet un dra bennak er vro-mañ da heul kemmidigezh gouarnerezh ar C’hallaoued. Padal, ar c’hontrol eo a c’hoarvezo, rak ar mennozioù evel an intrudu a zeuio a-benn ar fin eus Paris hag a roio an trec’h da dud an dispac’h gall.\nStummidigezh meizel renerion Breizh a oa e galleg, ha divarrek int bet da verañ ar c’hudennoù don he doa ar vro da ziskoulmañ. N’int ket bet gouest da skouer da vuzuliañ d’ar c’houlz-se talvoudegezh ur yezh evel ar brezhoneg evit unvaniñ ar speredoù er vro ha diorren un uhelvennad nevez dieub diouzh ar preder estren.\nStourm ar Breujoù e Breizh a chome pell a-walc’h evelkent diouzh buhez pemdeziek ar renkadoù izelañ eus pobl Vreizh. Tud ar werin dre vras a chome diseblant a-walc’h peogwir ne gomprenent ket pegen stag e oa o interestoù ouzh re ar renkadoù uhel. A-hend-all e vezent miret pell d’ar c’houlz-se diouzh ar c’hudennoù politikel. Bremañ emañ kentoc’h ar c’hiz da reiñ da grediñ d’an dud e kemeront ur perzh bras er vuhez politikel, met ne oa ket kont evel-se d’ar mare. Ne oa ket unvan ar Vrezhoned peogwir e oa ivez mennozioù an dispac’h gall oc’h ober dija o reuz e-touez ar vourc’hizion gallekaet dre hanterouriezh ar c’hambroù-lenn da skouer ha kazetennoù a bep neuz met hogos holl awenet ivez gant ar preder gall.\nMet ret eo mont pelloc’h : Al lezennourion e Breizh a glaske mirout divizoù Feur-Emglev 1532 daoust da enebiezh kargidi ar Roue tuet a-bell zo d’e sellout evel ur skrid didalvoudekaet. Pa soñjer mat ez eo dibœll klask reiñ d’an emglev-se muioc’h a dalvoudegezh eget na roe dezhañ ar C’hallaoued o-unan, peogwir eo war atiz ar re-mañ e oa bet sinet goude holl.\nPeogwir o deus atav ar C’hallaoued dianavezet ar Feur-Emglev-se o doa ar Vrezhoned da blediñ raktal gant ur goudor politikel all evit o bro. Ne dleent e nep keñver chom hep intrudu dirak tonkad Breizh. Hogen kement-se n’eo ket bet meizet gant Ar Chalotez hag e genseurted ha n’o deus morse kredet lakaat en arvar beli ar Roue war o bro.\nMarteze e oa diaes d’ar mare-se, met dlead kentañ Breizh a zo seveniñ he zonkad, plijet pe get da Vro-C’hall. Evit-se e oa ret krediñ he doa Breizh un dazont bennak. Evit kalz tud e oa Breizh ur vleunienn gaer degaset eus an amzer dremenet, ur broviñs a binvidikae kurunenn Vro-C’hall, met tamm ebet un unded broadel da ziorren gant Bro-C’hall a-hervez pe hepti diouzh ret. O vezañ ma n’o doa ket Ar Chalotez hag e genstourmerion dremmet ouzh an degouezh ar gwashañ ma vefe ret da Vreizh en em zibab ha diogeliñ he dazont hep skoazell ar C’hallaoued, ez int chomet divennoz dirak gwallenkadenn o bro.\nSetu perak evit disoc’hañ d’an trec’h e prient bremañ an emsav ur gelennadurezh politikel klok gouest da sammañ holl gudennoù ar vro hag enkadennoù an holl renkadoù eus ar gevredigezh vrezhon. Emsav 1. Genver 1967.


Dirke - Wikipedia\nDirke (Δίρκη e gregach, da lavarout eo "rannet") a oa eil gwreg Likos, roue Tebai, ha breur da Nikteüs. Lakaat a reas-hi teurel e nizez Antiope, ar wreg kentañ, er vac'h, pa oa bet kaset kuit gant Likos.\nAmfion ha Zetos gant Dirke hag an tarv ( Ti ar Vettii, Pompeii)\nDont a reas Zeus da zivac'hañ Antiope, a dec'has kuit, hag a engehentas daou vab, Amfion ha Zetos. Pa voe deuet bras mibien Antiope e lazhjont Likos, hag e stagjont Dirke ouzh lost un tarv feuls ha dizoñv. Kaset e voe ar rouanez war ar reier ha drailhet he c'horf.\nHag an doueed, truez enne outi, he c'hemmas en ur feunteun a voe roet hec'h anv dezhi, hag a oa nepell diouzh kêr Tebai.\nMojenn ha kristeniezhAozañ\n"Un Dirke gristen", gant Henryk Siemieradzki\nWar a seblant e vije bet awenet gant mojenn Dirke ar re a ijinas stagañ kristenezed ouzh tirvi da vare heskinadur ar gristenien e Roma.\nDirke, delwenn gant Lorenzo Bartolini, e 1834.\nDelwenn gant Lorenzo Bartolini, e 1834, miret e Mirdi al Louvre.\nAdtapet diwar « https://br.wikipedia.org/w/index.php?title=Dirke&oldid=1775762 »\nDernière modification le 20 Du 2017, à 22:58\nKemmoù diwezhañ degaset d'ar bajenn-mañ d'an 20 Du 2017, da 22:58.


An Douar, gwelet eus al Loar\nPetr Ginz (1añ a viz C'hwevrer 1928 e Praha - 28 a viz Gwengolo 1944 en Auschwitz) a oa un tresour hag ur skrivagner tchek. Brudet eo e dresadenn eus an Douar gwelet eus al Loar, ha deuet da vezañ un arouez eus ar Shoah.\nYuzev e oa e dad, Ota Ginz, ha Tchekez e vamm, Marie Ginzová. Desevel a rejont o mab e tchekeg hag en esperanteg, ur yezh komzet ganto o-daou.\nE miz Here 1942 e voe kaset Petr da gamp-bac'h Theresienstadt (Terezín). Er c'hamp e voe savet hag embannet gantañ ur gelaouennig evit ar re yaouank anvet "Vedem" ; embannet e voe betek Gwengolo 1944. Kregiñ a reas ivez da sevel ur geriadur esperanteg–tchekeg ha meur a skrid all hag a voe kollet. E miz Gwengolo 1944 e voe kaset da gamp Auschwitz hag eno e varvas.\nGant e c'hoar Chava Presburger-Ginz e voe lakaet embann e 2005, deizlevr he breur adkavet ganti, e tchekeg hag en esperanteg.\nUnan eus e dresadennoù, ma weler an Douar gwelet eus al Loar, zo brudet ha deuet eo da vezañ unan eus arouezioù ar Shoah. Emañ e mirdi Yad Vashem, e Jeruzalem. Un eilenn anezhi a voe kaset e bourzh an egorlestr Columbia e 2003, gant an astraer israelat Ilan Ramon.\nAn asteroidenn (50413) Petrginz zo bet anvet evel-se en enor dezhañ.\n↑ (en) 50413 Petrginz (2000 DQ1), JPL Small-Body Database.\n(eo) Libera folio\n(fr) Radio Praha\nAdtapet diwar « https://br.wikipedia.org/w/index.php?title=Petr_Ginz&oldid=1717629 »\nKemmoù diwezhañ degaset d'ar bajenn-mañ d'an 6 Gwe 2016, da 07:04.


Buhez ar Sent/1913/Anaklet - Wikimammenn\nBuhez ar Sent/1913/Anaklet\nN’euz ket par d’ar gommunion ken nebeut evit rei nerz d’ann den da drec’hi he dechou fall. Klevet e vez avechou tud o lavaret : « — Me garfe ervad chench buez, mes n’ounn ket evit va zech. » « — N’e ket souez ne veac’h ket evit ho tech ma ne d-it da govez ha da gommunia nemed eur vech pe ziou er bloaz. Penaoz e iell d’ehoc’h-hu beza pare ma ne implijit ket al louzou a renkit da gemeret evit parea? » « Mes, eme c’houi, me n’ounn ket santel aoualc’h evit kommunia ken aliez-se. » « — Selaouit petra lavar var gement-ma sant Fransez a Zal. « Daou seurt tud, emezhan, o deuz ezomm da gommunia aliez : ar re a zo dija santel, krenv ha iac’h, gant aoun da goll ho zantelez, ho nerz hag ho iec’hed ; hag ar re n’int ket c’hoaz santel aoualc’h, pe a zo c’hoaz sempl ha klanv, evit dont da veza santel, krenv ha iac’h evel ar re genta. »\nAdtapet diwar « https://br.wikisource.org/w/index.php?title=Buhez_ar_Sent/1913/Anaklet&oldid=32566 »\nKemmoù diwezhañ degaset d'ar bajenn-mañ d'an 16 C'hwe 2012, da 16:14.


Pajenn:Herri - Skrituriou sakr - Exod, 1861.djvu/35 - Wikimammenn\nPajenn:Herri - Skrituriou sakr - Exod, 1861.djvu/35\n31. Pehini a reaz hervez he gomz ; kag e kasaz ar c’helien kuit diouc’h Pharaon, ha diouc’h he dud, ha diouc’h he bobl ; na choumaz ket unan zo ken er vro.\n32. Ha kaloun Pharaon a bounneraaz, enn hevelep fesoun ne lezaz ket ar bobl da vont kuit ar veach-se c’hoaz.\nEaz a oa kavout ar poell pe ann displeg euz ar voalen ghenta a daolaz Doue var ann Ejipt, ann dour chenchet e goad ; ann Ejipsianed ho doa beuzet bugale ann Hebreed ebarz er ster, ha Doue a reaz d’ezho ho goad da eva, mes perag digas var ar vro, raned, fibu, ha kelien.\nAr raned n’int ket ato loenedigou a ghelou mad ; alies e kanont hag ar goanv ne vez ket c’hoaz tremenet. Ho rakach, eme zant Aogustin, a verke komzou kaer Pharaon hag, he bromessaou vean, hag ho frezanz a gastize he zislealded.\nAr fibu, loenedigou dister, mes hegasuz, Doue ho digasaz evit diskar gant ken dister dra ourgouil Pharaon hag he fisianz re vraz enn he zorserien. Gant eur c’hreunen sabl ec’h harz ar mor kounnaret, gant eur fibuen e tivarc’h holl ouizieghez tud fur ann Ejipt. Na heljont ket ober fibu ! Doue a ziskoueze dre ghement-se penaoz, mar greant burzudou, n’ho greant nemet dre he bermission. Ar vagicianed hen anzavaz o lavarout da Pharaon : Biz ann Aotrou-Doue a zo ama ; ne d-aimp ket pelloc’h. Mes Pharaon n’ho zelaouaz ket muioc’h evit na zelaoue Moïzes ; ha Doue a zigasaz d’ezhan kelien brasoc’h, kelien vinimus pere a daghe, koulz lavarout, tud ha loened. Ar c’hastiz a ia var gresk ; Doue, eme levr ar furnez, 11. 18, en divije gallet leuskel enn eunn taol var ann Ejipsianed bandennadou ourzed, ha leoned fero ; mes Doue bepred mad, a sko da ghenta eunn\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/35&oldid=114960 »\nKemmoù diwezhañ degaset d'ar bajenn-mañ d'an 5 Ebr 2018, da 11:02.


Kanton Sant-Filberzh-Deaz - Wikipedia\nLec'hiadur sant-Filberzh-Deaz e departamant Liger-Atlantel\n48 283 ann. (2017)\nKanton Sant-Filberzh-Deaz a zo anezhañ ur rann velestradurel eus Bro-Raez, e Bro-Naoned, e Breizh, e departamant al Liger-Atlantel hag e rannvro Broioù-al-Liger (Frañs). Brasaet e oa bet da 22 gumun gant dekred ar 25 a viz C'hwevrer 2014.\n1.1.1 Kumunioù Kanton Sant-Filberzh-Deaz (1790-1801)\nKrouet e voe Kanton Sant-Filberzh-Deaz e 1790 gant teir c'humun ennañ. Lakaet e voe e Bann Machikoul. E 1800 e voe lakaet en Arondisamant Naoned. E 1801 e voe miret ha brasaet ar c'hanton pa voe diskaret kantonioù arall gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix.\nKumunioù Kanton Sant-Filberzh-Deaz (1790-1801)Aozañ\nKanton Sant-Filberzh-Deaz a yae teir c'humun d'ober anezhañ: Sant-Filberzh-Deaz, penn ar c'hanton , Kerc'hevrel  ha Sant-Leven-ar-C'hoad .\nE 1801 e voe lakaet kumunioù Kerlouevig  ha Sant-Koulman  er c'hanton.\nKanton Sant-Filberzh-Deaz a yae 5 kumun d'ober anezhañ:\nKanton Sant-Filberzh-Deaz a ya 12 kumun d'ober anezhañ:\n↑ Cassini - EHESS - Fichenn kumun Sant-Filberzh-Deaz\n↑ Cassini - EHESS - Fichenn kumun Kerc'hevrel\n↑ Cassini - EHESS - Fichenn kumun Sant-Leven-ar-C'hoad\n↑ Cassini - EHESS - Fichenn kumun Kerlouevig\n↑ Cassini - EHESS - Fichenn kumun Sant-Koulman\nAdtapet diwar « https://br.wikipedia.org/w/index.php?title=Kanton_Sant-Filberzh-Deaz&oldid=1821102 »


Jez Gray, ur Saoz digor war ar bed - Spered ar vro - Le Télégramme\nJez Gray, ur Saoz digor war ar bed\nWar enez Wight emañ Jez Gray o chom. Troet eo e selloù ouzh Europa hag e galon ouzh Breizh avat, ken en deus lakaet en e soñj deskiñ brezhoneg.\nSoner gitar boud ha kelenner war ar sonerezh eo Jez Gray. (Foto Jez Gray)\nN’eo ket erru an erc’h war enez Wight c’hoazh, met yen-ki eo an amzer. Disheñvel-krenn diouzh ar pezh e veze kustum Jez Gray da c’houzañv pa oa o chom e bro Aostralia. Tamolodet en e vurev emañ ar paotr, staliet mat tokarn e urzhiataer war e benn. « Me zo kelenner war ar sonerezh en ur skolaj, met ret eo din chom bac’het er gêr evel-just », eme ar Saoz oadet a 48 vloaz. Hir eo an amzer evit ar soner gitar boud : pell zo n’en deus ket sonet gant « The Ohmz » peotramant « Cat Skellington », e zaou strollad. « Bep bloaz e kemeran perzh e festivalioù an enezenn. Met marv eo ar sonerezh bremañ ». Pozitivel e chom an den avat : a-drugarez d’an enkadenn e c’hall gwellaat e gentelioù a-bell… ha deskiñ brezhoneg !\nE karantez gant Breizh\nN’eo ket dre zegouezh en deus kroget Jez e-barzh avat. Gant e dud en doa kuitaet Londrez e 1989 hag en em gavet e Kreiz Breizh. « Soñj ‘m eus e oa kalz a savadurioù dismantret. Un ti kozh hor boa prenet e Leskoed », emezañ. Setu penaos e oa degouezhet ar paotr yaouank en ur bed all, koulz lâret. Gant Michel, e amezeg tostañ, en doa desket galleg hag un toullad gerioù brezhonek ivez. « Ar c’hunujennoù dreist-holl. Gast ! a lâre bepred. » Nerzh a oa gant ar festoù-noz d’ar mare-se, ha setu hor poñsin o c’haloupat dre dreuz ar vro. Sur a-walc’h en dije taolet gwrizioù dre amañ, panevet d’an Aostralianez a zimezas gantañ. Evit afer-se e oa chomet bev ennañ ar c’hoant da vrezhonegañ. « Bremañ zo amzer hag aes eo gant internet ! Dreist eo videoioù Brezhoweb da skouer, hag ur gelennerez ‘m eus kavet war Facebook ». Ur pennad-kaoz en dez bep pemzektez gant Rejin, ur genvroadez dezhañ a zo o chom e Breizh. « Lenn ha skrivañ zo mat bremañ… Diaes eo komz c’hoazh », a lâr eñ.\nMa tiskouez Jez bezañ digor war ar bed en deus kerse ouzh ar blegenn nevez tapet gant bro Saoz. « 64 % eus tud enez Wight o doa votet a-du gant ar Brexit. Dizunvan eo ar rouantelezh, ha dañjerus eo evit ar peoc’h e bro Iwerzhon », emezañ. Strafuilhet eo ivez ar paotr rak klañv eo gant an diabet. Gallout a rafe bezañ lakaet diaes ma n’en em gav ket e louzoù e-koulz. Gant se e vefe kontant an den da zont da vevañ e Breizh. « Met pas evit ober evel an Anglizien all. Kalz anezho a chom etrezo, domaj eo ! » A-raok treuziñ ar mor da vat e vo ret dezhañ kendrec’hiñ e wreg hag e ziv verc’h avat. « Sot eo Tadig un tamm, a vez lavaret ganto », emezañ en ur c’hoarzhin. Ingal zo : « One day » e teuio hunvre Jez da wir. Hag an deiz-se e vefe kontant da dreuzkas ar brezhoneg d’e dro, hervez kont. Gortoz pell, gortoz gwell…\nGouzañv : subir\nTamolodet : pelotonné\nGitar boud : de la basse\nKunujennoù : des insultes\nUr genvroadez : une compatriote\nKerse : déception\nAr blegenn : la situation\nL’île de Wight, au sud de l’Angleterre, est célèbre pour son festival pop-rock. Ce n’est sans doute pas un hasard si Jez Gray y a posé ses valises après plusieurs années passées en Australie. Mais pour l’instant, le professeur de musique ne peut plus monter sur scène. Il s’est donc remis, via Facebook, au breton auquel il s’était initié en arrivant à Lescouët-Gouarec (22), il y a trente ans. Le contexte actuel du Brexit lui donne envie de traverser la Manche pour de bon… L’occasion de prouver que l’on peut être britannique et s’intégrer réellement à son pays d’accueil.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/67 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/67\nmeaz dre an nor, eur vatez all a velaz anezhan, hag a lavaraz d’ar re a oa eno : He-man a oa ive gant Jesus a Nazaret. (72) Per hen nac’haz adare gant le-douet, en eur lavaret : Ne anavezan ket an den-ze. (73) Eun neubeud amzer goude, ar re a oa eno a dostaaz hag a lavaraz da Ber : A-dra zur te a zo ive euz an dud-se ; rag da anaoud a rer diouz da langach. (74) Neuze e commansaz da zrouk-pedi ha da douat, en eur lavaret : Ne anavezan ket an den-ze ; ha rag-tal ar c’hilloc a ganaz. (75) Hag e teuaz sonj da Ber euz a c’her Jesus, pehini hen doa lavaret dezhan : Araog ma cano ar c’hilloc, ez pezo va nac’het teir gwech. Hag o veza eat er meaz, e welaz c’houero.\nKERKENT ha ma oe deiz, holl brinsed ar veleien ha re Ancien ar bobl en em guzuliaz a-enep Jesus evit hen lakaad d’ar maro. (2) Ha goude beza ereet anezhan, e kasjont anezhan hag hen livrjont da Bons-Pilat, ar gouarner.\n(3) Neuze Judas, pehini hen doa trahisset anezhan, o velet e oa condaonet, a zeuaz keuz dezhan hag a zigassaz an tregont pez arc’hant da brinsed ar veleien ha d’ar re Ancien, en eur lavaret : (4) Pec’het em euz ; trahisset em euz ar goad innosant. Mes int a lavaraz : Petra a ra an dra-ze deomp-ni ? Kement-se a zell ouzid-te. (5) Neuze, goude m’hen doe sklapet ar peziou arc’hant en templ, e sortiaz ac’hane, hag o veza eat kuit, en em grougaz.\n(6) Prinsed ar veleien, o veza kemeret ar peziou arc’hant, a lavaraz : N’eo ket permetet lakaad anezhe ebarz an tenzor, rag an arc’hant-se eo priz ar goad. (7) Ha goude m’ho doe en em guzuliet, e prenjont park eur poder, evit interri an estranjourien. (8) Abalamour da ze ar park-se a zo c’hoas kanvet hirio Park ar goad. (9) Neuze e oe accomplisset ar pez a oa bet lavaret dre Jeremi, ar profet, en eur lavaret : Kemeret ho deuz an tregont pez arc’hant, priz an hini a zo bet lakeat he priz, euz an hini a zo bet lakeat he priz gant bugale Israel, (10) hag ho deuz roet anezhe evit park ar poder, hervez ma oa bet kemennet d’in gant an Aotrou.\n(11) Hogen, Jesus a zeuaz dirag ar gouarner, hag ar gouarner a c’houlennaz diganthan, en\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/67&oldid=125666 »


Pajenn:Herri - Skrituriou sakr - Exod, 1861.djvu/149 - Wikimammenn\nPajenn:Herri - Skrituriou sakr - Exod, 1861.djvu/149\nden dinamm drez-han he-unan ; c’houi pehini a gastiz goall oberiou ann tadou var ho bugale ha var ho bugale vihan beteg ann trede hag ar bevare rum dud.\n8. Ha Moïzes en em hastaz d’en em strinka he fas d’ann douar ; hag en eur adori,\n9. E lavaraz : Ma em euz kavet gras diraz-hoc’h, Aotrou, me ho ped, kerzit gan-eomp. (rak ar bobl en deuz eur penn kalet), ha lamit divar-n-omp hor goall-oberiou hag hor pec’hejou, ha perc’hennit ac’hanomp eve ho tra.\n10. Ann Aotrou a respontaz : Eur ghevredighez a rinn dirag daoulagad ann holl ; burzudou a rinn ec’hiz n'euz bet guelet biskoaz var ann douar, nag etouez bobl ebed ; evit ma velo ar bobl-se, emaoc’h enn he greiz, ann traou estlammuz a dleann ober.\n11. Mirit ann holl draou a c’hourc’hemennann d’ehoc’h hirio : Me va unan a daolo er meaz divar hoc’h hent ann Amorrheed ; ar Gananeed, ann Hetheed ; ar Pherezeed ivez, ann Heveed hag ar Jezubeed.\n12. Diouallit ne rafac’h biken mignounach gant tud ann douar-ze ; ann dra-ze a ve kiriek d’ho koll.\n13, Mes dismantrit ho aoteriou, bruzunit ho skeudennou, ha trouc’hit ho c’hoajou sakr.\n14. Na adorit Doue estren ebed ; ann Aotrou eo he hano ann Doue oazuz ; Doue a fell d’ezhan beza karet hep kenverour.\n15. Na rit ket kevredighez gant tud ar broiou-ze gant aoun, goude ma ho devezo pec’het gant ho Doueou, hag adoret ho skeudennou, e teufe unan bennag anezho d’ho pedi da zibri gant-han euz ann anevaled a zo bet lazet enn ho enor.\n16. Na ghemerit ket ho merc’hed da briejou d’ho\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/149&oldid=114877 »\nKemmoù diwezhañ degaset d'ar bajenn-mañ d'an 4 Ebr 2018, da 09:16.


Pajenn:Instructioneu santel ar er gurionnéeu principal ag er religion, 1790.djvu/451 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/451\nen Overèn. Réd-è receu er Sacremand é presance puar-test guet Person unan ag en eu-barti e vènn hum aliein, pé gùet ur Belêg en dès a berh er Person pé a berh en Éscob permission d’ou æredein.\nEr Pab ha memb en Éscobèt en dès er bouvoër d’accordein dispance a baud ag en ampechemanteu-ze, a pe vai ræzonieu legitim d’hé goulèn. Rac en Ilis n’antand quet dispancein hemb ræzon. Chetui petra e lar er Honcil a Trante a zivoud quemènt-ce : Ne faut quet accordein liès dispance ag en ampechemanteu torrus ; ha hoah réd-è ma vou ræzonieu creihue... Hum drompein a vras vehai enta credein n’en dès meit supliein pé presantein argant, eit bout dispancét, pé é heèllér boud én assurance dirac Doué guet un dispance attrapét dré ur gueu pé dré un trompereah-benac. Er-ré e hum avis de oulèn dispance, e zeli ér raug sontéal erhad ou affærieu, eit n’ou devou nitra de hum demall goudé.\nEn ampechemanteu dihuènnus e zou en dihuèn e ra en Ilis, a hum aliein guet certæn tud-ç’ou, èl mei en Héritiquèt hac er-ré éscommuniét ; pé a æredein de certæn courceu-zou, èl mei a oudé er hettan Sul ag en Avèhd beèd en trenoz Gouïl er Rouéèt, hac a oudé dé Malardé beèd en trenoz Sul Quasimodo.\nDihuènnét-è ehue doh ne vern pihue en dès reit de unan promesseu a Briedereah é\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/451&oldid=129016 »


Al Liamm | Kuzul ar Brezhoneg\nAbonnement ordinaire : Al Liamm 35€\nAbonnement pays étrangers : Al Liamm 40€\nAbonnement étudiants / chômeurs : Al Liamm 19€\nAbonnement numérique : Al Liamm 15€\nUr skeudenn gwenn ha du a weler war ar golo ar wech-mañ. Ur paotr yaouank o tougen banniel ar vro. Divi gKervella eo. Ul lodenn eus an niverenn a zo gouestlet d’ar Breizhad oberiant aet kalz re abred diouzhimp. Pennadoù fromus a zo gant H. Seubil-gKernaudour ha G. Latimier-Kervella, pennadoù all o tisplegañ piv e oa al labourer kuzh hag uvel hag an den leun a ouiziegezh, gant O. ar Mogn ha M. Bodlore-Penlaez. Barzhonegoù kaer a zo en e enor bet savet gant H. Bihan, I. Poho ha L. Rastell ha H. Seubil-gKernaudour.\nAl lodennoù kustum a gaver evel-kent, div varzhoneg Ar soner dizanv gant K. David ha Talvoud gant F. Gwenn. Teir danevell disheñvel-tre a zo bet dibabet ar wech-mañ: Mervel war doenn ar bed gant K. Braz, Ne lârin da zen gant R. Huon ha War blasenn Independència gant PE Marais.\nOber a reer anaoudegezh gant ur skrivagnerez yaouank, kanerez ha komedianez: Loeiza Beauvir, Sonerezh ar yezh, er rann Skrivagnerien.\nUr studiadenn a zegas sklêrijenn war ur prantad skrijus eus istor Europa ha war tonkad tud bet breset gant darvoudoù brezel a zo kinniget gant J. Hellinx: Zink, pe penaos e kemmas ur metal prizius red an istor.\nA-dreuz lenn ha Petra nevez? a zegas boued lenn ha preder da neb a gar lakaat e fri el levrioù pe gouzout hiroc’h war an embannadurioù nevez. An Notennoù a zeu da heul. Un niverenn a bouez ha liesseurt eo an niverenn-mañ.\nLe numéro: 7 € + 1,50 € de frais de port.


Eost | 2014 | EMGLEV AN TIEGEZHIOÙ\nDielloù dre viz : Eost 2014\nKaraez : Oferenn e brezhoneg di sul\nEmbannet da Eost 31, 2014 gant emglev\nDisul a zeu (07/09/2014), e vo lidet an oferenn e brezhoneg en iliz Karaez da 10e30.\n“Tra-walc’h gant diskar an tiegezhioù !”\nAr Gouarnamant a zalc’h da ziskar an Tiegezhioù kellig diazez ar gevredigezh, eme Emglev An Tiegezhioù, a c’halv da vont da ziskelañ e Pariz d’ar Sul 5 a viz Here, hag a ginnig ur c’harr-boutin evit-se adalek Landerne (40 euro).\nKemennadenn : Ouzhpenn ar fed m’eo bet mouezhiet al lezenn da zigeriñ an eured keodedel d’ar pared heñvel o rev gant «lezenn» Taubira, eme E.A.T., e talc’h ar gouarnamantoù, an eil war-lerc’h egile, da gas war-raok Sevenadur an Ankoù, hag e sav tud a vilionoù, evel n’eus ket bet gwelet biskoazh e Frañs dre ma’z eo kontrol al lezennoù-se, n’eo ket hepken ouzh ar pezh a soñjont hogen ouzh ar skiant vat ha dreist-holl ouzh al «lezenn naturel», hini gwirvoudelezh hon natur den :\n– ur familh a zo, dre natur, un tad, ur vamm ha bugale ;\n– pep bugel en deus, dre natur, un tad hag ur vamm a zo o c’harg e sevel ;\n– ar GPA a ya a-du gant un tebet «Gwir da gaout bugale», pa ranker e gwirionez komz eus «Gwirioù ar bugel» unan anezho o vezañ ar gwir da gaout un tad hag ur vamm ;\n– ar GPA a zo sañset difennet e Frañs met «Kelc’hlizher Taubira» eus miz genver 2013 a laka bugale, ganet evel-se, da vezañ anavezet gant al lezenn ;\n– ar maouezed n’int ket da vezañ korvoet o feurmiñ o c’hof gant ar GPA ;\n– ar PMA/GPA a vo aotreet e Frañs dre forzh boazañ ar c’hedveno hag o lezenniñ da «stourm» ouzh an «digevatalder» a-fet gwirioù etre ar familhoù ordinal hag an tebet familhoù gant pared heñvel o rev.\n– anvidigezh an Itron Najat-Belkacem e penn ministrerezh an «Desavadurezh Broadel»(sic) a dalvez ez eo mennet ar gouarnamant da genderc’hel gant degas dodenn ar revelezh er skolioù, hag ivez da heul brudañ an heñvelreviadezh d’ur mare ma’z eo bresk ar vugale war ar poentoù-se, hag evel-just kenderc’hel gant ar gealiadurezh faos a-grenn e vije kevatal ha daskemmus paotred ha merc’hed, gant ar gwir da cheñch rev ma karer !\n– traoù all a zo, evel kresk an tailhoù evit an tiegezhioù gant bugale niverus, krennadur an ehan evit ar mammoù o paouez gwilioudiñ hag all hag all.\nEmglev An tiegezhioù a gemero perzh en Diskeladeg d’ar Sul 5 a viz Here da zont, hag a c’halv an dud a zo stag ouzh ensavadur naturel ar Familh da vont gantañ.\nUr c’harr-boutin adalek Landerne ‘zo aozet, poent eo lakaat e anv\neat [at] orange.fr 02 98 25 10 72\nUl lec’hienn nevez evit “ar re yaouank”…\nEmbannet da Eost 27, 2014 gant emglev\nRout ABS eost 2014.odt\nAdlezenn ha Josoua adwelet\nEmbannet da Eost 26, 2014 gant emglev\nNebeut a gemmoù amañ : lakaet troidigezh Klerg evit an tammoù en doa troet evit al liturgiezh (oferenn war ar pemdez). brezhoneg gwevnoc’h eget ger-ha-ger an Tour-Tan diwar an hebraeg. Gwelet e vez anat ez heulias Klerg testenn latin an oferenn.\nAdl 28-34 (dibenn).odt\nAdlezenn ABS eost 2014.odt\nJosua ABS eost 2014.odt\nWar droidigezh skipailh “MG” eo bet diazezet al labour-mañ, un droidigezh bet savet pellik ‘zo, war-dro ar bloavezhioù 50-60, ha marteze zoken ez eo Klerg an troer anezhi. Marsel Klerg en deus troet a-hent-all tammoù ‘zo eus “Barnerion” evit an oferenn war ar premdez er bloavezhioù 71-72 (gwelout a reer heñvelderioù a ro da soñjal edo an droidigezh kentañ etre e zaouarn).\nLennekoc’h a galz eo “MG” eget hini an tour-Tan (an TT), a chom fetis-tre ha ger-ha-ger gant an hebraeg, er frazennadur zoken a-wechoù, ken e c’hell bezañ a-wechoù pellik diouzh an destenn latin kefridiel a vremañ, a chom an destenn hon eus heuliet pa save diaesterioù.\nEn droidigezh “MG” n’hon eus ket gellet fiziout re en anvioù divoutin a zo bet kemmet alies da dostaat ouzh ar stumm latin evel ma c’houlenn an Iliz. Maodez Glanndour en deus o adwelet kalz diwezhatoc’h eget an droidigezh-mañ en e droidigezhioù all gant sikour levr CERF 1978 “Dictionnaire des noms propres de la Bible”.\nSonjal a ra dimp hon eus bremañ un destenn a zoare en hor yezh, aes da lenn ha feal ouzh an Nova-Vulgata.\nBarnerion ABS eost 2014.odt\nBarn 19-21 (dibenn).odt\n56,340 klik abaoe 09/2012


Doueez ar brezel hag ar gwiaderezhAozañ\nDoueez an hemolc'h hag ar brezel e oa-hi da gentañ. Kemer a rae perzh e trec'hoù ar faraoned er brezelioù. Dindan ar stumm-se an hini e oa bet heñvelekaet gant ar C'hresianed ouzh an doueez Atena. En he stumm kentañ a zoueez ar brezel e lavared e rae armoù ar vrezelourien hag e tiwalle o c'horf pa varvent. Krediñ a reer e c'hallfe-hi bezañ kevatal an doueez berber ha kartagat Tanit (Ta-Nit).\nDamheñvel ouzh ur stern-gwiadiñ e oa hec'h arouez hag abalamour da se ez eas da zoueez ar gwiaderezh ha gounid a reas hec'h anv a dalvez "gwiaderez". Gwarezerez ar maouezed e oa ha diwallerez an euredoù ivez.\nDoueez ar re varvAozañ\nEmdroadur ar C'hredennoùAozañ\nEr sevenadur hizivAozañ\n↑ Hag a laka da soñjal er brezhoneg "nezañ"\nAdtapet diwar « https://br.wikipedia.org/w/index.php?title=Neith&oldid=1938681 »\nKemm diwezhañ d'an 30 Gen 2022 da 20:29\nKemmoù diwezhañ degaset d'ar bajenn-mañ d'an 30 Gen 2022, da 20:29.


Accueil / À la Une / Tagadenn ar rektorelezh a-enep hentenn divyezhek skolaj St-Gweltaz e Brec’h\nBrendan-Budok Durand-Le Ludec 27 septembre 2020\nDibabet en deus ar Rektorelezh lemel c’hwec’h eurvezh kelenn digant hentenn divyezhek skolaj St-Gweltaz e Brec’h ha kement-se teir sizhun goude an distro-skol war zigarez e vije re nebeut a vugale enskrivet. Lakaet eo diaes ar gelennerien a goll eurvezhioù kelenn ha betek he gopr evit unan anezhe. Peadra da sankañ an hentenn da vat ha da serriñ anezhi a-benn bloaz moarvat. O klask emeur skoazell evit stourm ha sevel trouz.\nSkolaj St-Gweltaz e Brec’h a zegemer ur 700 bennak a vugale hag abaoe pevar bloaz un hentenn divyezhek ma ’vez kinniget eurvezhioù brezhoneg hag ivez istor-douaroniezh ha sport e brezhoneg. Nebeut-tre a vugale ’zo enskrivet ar bloaz-mañ, etre 3 ha 6 evit pep strollad, ar 5vet klas o vezañ bet kendeuzet gant hini ar 4re. Abalamour da se ne vez ket paeet gant ar Stad ar 5vet (a vez lakaet gant ar 4re klas) nag an 3de a vez arc’hantaouet gant an deskadurezh katolik.\nAn teirvet sizhun skol a oa krog pa oa bet kelaouet renerezh ar skolaj gant ar rektorelezh ne baefe ket mui teir eurvezh brezhoneg ha teir eurvezh istor war zigarez n’o dije ket gouezet e oa ken nebeut a vugale. Tamallet e oa bet renerezh ar skolaj da vezañ faziet gant an niver a vugale p’o doa klasket sevel a-enep an dibab-se, a zegouezh teir sizhun goude an distro-skol.\nTrapen d’an dra-se e sav kudennoù evit ar gelennerien. Tutaet e oa bet kelennerien an hentenn evit respont da ezhommoù raktreset hervez ar pezh a oa bet diskleriet ha bremañ e koll ar gelennerez war an istor, vakataerez, 6 eurvezh kelenn da lâret eo tost hanter he gopr goude bezañ kroget gant he labour, a-walc’h evit mont d’al lez-varn a soñjit-c’hwi ? Nemet ar rektorelezh a vije kaoz… Ar c’helenner stajiad war ar brezhoneg (ha ne c’haller ket laeret eurvezhioù digantañ p’en deus bet ar C’hAFEP) a rank dilezel eurvezhioù brezhoneg evit kelenn istor en o flas, dre ma n’en dije ket ar gwir kelenn brezhoneg hepken, ur reolenn doull all evit implijout ar gelennerien yezhoù bihan da stankañ an toulloù en ur rediañ anezhe da gelenn o eil danvez. Ha ret d’an daou geneil rannañ ar memes klasadoù en istor-douaroniezh. N’eus na penn na lost !\nOuzhpenn bezañ un taol fallakr a-enep un hentenn vrezhonek he dije ezhomm bezañ sikouret eo dizoujus-krenn e-keñver kelennerien an hentenn, renerezh ar skolaj, ar vugale hag o familh, kaerat taol evit o lakaat da guitaat an hentenn ! E soñj emeur stourm a-enep seurt dibab droch a lak ar brezhoneg hag an implijidi en arvar : skrivañ lizhiri digor, ober emvodoù publik, brudañ ar stourm ha sachañ evezh an dud war ar pezh a ra ar gouarnamant d’an hentennoù brezhonek ur wech ouzhpenn.\nPartager la publication "Tagadenn ar rektorelezh a-enep hentenn divyezhek skolaj St-Gweltaz e Brec’h"\nBrec’h breton brezhoneg filière bilingue\t2020-09-27


Olusegun Obasanjo (ganet e miz Meurzh 1937) zo ur politikour nijerian, bet prezidant ar vro meur a wech (1976-1979 ha 1999-2007).\nEnrollañ a reas en arme Nijeria e 1958 ha kaset e voe d'ar skol ofisourien e Breizh-Veur. Pa voe sevenet un taol-Stad gant Murtala Mohammed d'an 29 a viz Gouere 1975 e voe lakaet Obasanjo e penn an arme. Kemer a reas plas Mohammed, lazhet d'an 13 a viz C'hwevrer 1976, e penn ar Stad. Aozañ a reas neuze un tremen war-zu an demokratelezh ha sevel ur Vonreizh nevez. Dilezel a reas ar galloud evit Shehu Shagari, ar prezidant sivil kentañ hag a voe dilennet e Nijeria.\nKondaonet e voe d'an toull-bac'h e 1995 dindan gouarnamant ar jeneral Sani Abacha, war-zigarez bezañ kemeret perzh en un irienn. Nullet e voe e gastiz pa varvas Abacha e 1998. E 1999 e lakaas e anv e dilennadeg ar prezidant a voe gounezet gantañ gant ouzhpenn 62% eus ar mouezhioù. Addilennet e voe e 2003 a-enep Muhammadu Buhari.\nEn août 2021, L’Union africaine a nommé Olusegun Obasanjo, Haut représentant pour la paix dans la corne de l’Afrique.\nAdtapet diwar « https://br.wikipedia.org/w/index.php?title=Olusegun_Obasanjo&oldid=1910351 »\nKemmoù diwezhañ degaset d'ar bajenn-mañ d'an 30 Eos 2021, da 18:52.


Barbaover | Ur wech e oa, ur wech e vo. Huñvreoù\nAr Barbaover hag ar Priñs a gollas e benn o c’hoari\nSelaouet hag e klevfet:\nMar karet e kredfet,\nMar karet ne gredfet ket,\nSetu ‘r pezh am eus da laret:\nUr wezh e oa ur roue en Frañs ha n’en devoa nemet ur mab, ha c’hoazh ar mab-se dezhan a oa ur paotr diwezhat, ha ne ouie netra. Charlez e oa e anv. Ur c’henderv dezhañ, anvet Pezr, mab d’ar roue Spagn, hag un den desket-mat, a deuas da welet anezhan da balez e dad. Setu m’en devoa mezh Pezr eus e genderv, o welet penaos e oa genaouek hag azen. Ne ouie netra nemet chaseal ha redek ar merc’hed koant. Ma c’hoantaas ober un tammig skol dezhañ: met amzer gollet e oa kement-se.\nMa voe laket an deiz evit ober ur chase vras, ha pedet kalz a dud. Setu an holl chaseerien en ur c’hoad bras, hag e voe laret, a-raok mont pelloc’h, penaos e rankje an holl em gavout da guzh-heol en ur prad kaer a oa en kreiz ar c’hoad, evit distreiñ d’ar ger. An holl a em gavas er prad, d’ar c’houlz ma oa laret, nemet unan hepken, a oa Charlez. Kaer a oa hen gortoz, ne deue ket, hag e lâras neuze e dad:\n— Charlez, me oar vat, a zo war-lerc’h ul loen gouez bennak, ha ne zistroo ket ken en devo lazhet anezhañ; eomp eta d’ar ger, dont a raio ivez un dro bennak.\nHag ec’h ejont d’ar ger war gement-se.\nCharlez, evel m’en devoa lâret e dad, a oa war-lerc’h ur pikol porc’hell gouez, ha ne felle ket dezhan distrein nemet gantan. Dont a eure a-benn da lazhan anezhañ, goude kalz a boan, hag hen sammas war e varc’h, hag e klaskas neuze an hent evit distreiñ d’ar ger. Met allas ne ouie ken pelec’h e oa, ken pell ha ma oa aet; kaer en devoa bale hag hopan, ne gave den, ha mouezh ebet ne responte d’e hini. An heol o oa kuzhet, pell a oa, ha setu-eñ nec’het-bras. Ma em gavas e-tal lochennig ur glaouer, hag e c’houlennas da goaniañ ha da lojan evit an noz.\n–Allas! Aotrou, a lâras dezhañ ar glaouer, me n’on nemet un denig kaezh, a vev gant kalz a boan, ha n’am eus ket a aez da lojan un aotrou eveldoc’h.\n–N’hallan ket koulskoude tremen an noz er-maez ‘barzh ar c’hoad; ha neuze, me a raio gant ar pezh a vo.\n–Deut em lochennig neuze, Aotrou, hag eus ar pezhig a zo ho po lod a-greiz kalon.\nCharlez a stagas neuze e varc’h eus ur wezenn, hag a diskennas diwarnañ ar porc’hell gouez evit hen lakaat el lochenn. Pa deuas e-barzh, e welas un den kozh, gwisket-kaer, o tommañ war an oaled, e-kichen an tan. Ma c’houlennas digant ar glaouer piv e oa, rak ne oa ket unan eus ar chaseerien.\n–Ne ouzon ket piv eo, emezan; em gavet eo da c’houlenn lojañ, eveldoc’h, hag en deus laret din ivez penaos ez oa em gollet ‘barzh ar c’hoad.\nMab ar roue a laras noz vat d’an den kozh, hag ec’h azezas war ur skabell goad, en tu all d’an tan. An den kozh a selle indan e dav eus Charlez, hag hemañ a selle outan ivez a-gorn, rak ne gave stumm vat ebet dezhañ. Gwreg ar glaouer a aozas koan. Ur c’had tapet gant he den, gant un tammig kig moc’h ha bara segal ha dour sklaer, setu an holl friko. Met ar priñs en devoa naon, hag a gavas kement-se holl mat-kaer, hag egile ivez.\nGoude koan, ‘vel na oa el lochenn nemet ur gwele, lec’h ma kouske ar glaouer hag e wreg hag o bugale, an den kozh a lâras da Charlez:\n— Penaos tremen an noz amañ ? Mar karet e c’hoarifomp d’an diñsou, da c’hortoz an deiz da dont? Berroc’h e kavfomp an amzer.\n— Ne c’houlennan ket welloc’h, a lâras Charlez.\nHag an den kozh a dennas un diñsou eus e c’hodell, ha setu-int da c’hoari. An den kozh a c’honezas an taol kentañ; Charlez a c’honezas an eil taol, hag an drivet, hag ar bevare, hag e oa stad ennan, rak kalz arc’hant a c’hoarient bep taol. Met an den kozh a c’honezas neuze bep tro, kement ha kement ma oa aet gantañ holl arc’hant ar priñs.\n— Ne c’hoariiñ ken, a lâras heman neuze, n’am eus ken a arc’hant.\n— Penaos, mab ar roue Frañs n’en deus ket muioc’h a arc’hant eget se?\n— Penaos e ouzoc’h-c’hwi ez on-me mab ar roue Frañs ?\n— N’eus ket a forzh, met goût a ran: n’eo ket gwir? Setu droug en Charlez.\n— Me a c’hoario ganeoc’h, emezan, kement ha ma ‘ karfet, war ma ger.\n— A ! Ne c’hoarian ket war ger, gant mibien rouanez, dreist-holl.\n— Petra a c’hoariiñ-me neuze ? Ma marc’h, mar i’ karet ?\n— Ta ! Ta !!… Petra a rin-me gant da varc’h ?\n— Petra eta neuze, pa n’am eus ken a arc’hant ?\n— An hanter da benn, mar karez ?\n— An hanter ma fenn ?… An diaoul ez oc’h eta ?…\n— Marteze… pe gar-tost dezhañ.\n— Foeltr forzh ne ran, c’hoariomp !\nHa setu-int da c’hoari. Met allas ! Charlez a gollas arre.\n— C’hoariomp breman an hanter all, a lâras an den kozh, rak petra a ri gant un hanter da benn? An dro-mañ e c’honezi, me oar vat.\n— Gwelomp eta! eme ar priñs, na wele ken sklaer, gant an droug a oa ennan.\nMa kollas arre Charlez. An den kozh a savas neuze en e sav, e zaoulagad en e benn evel div c’hlaouenn-dan, hag a lâras:\n— Da benn a zo din, mab ar roue Frañs! Ha mestr on d’hen kas ganen pa garin; met dre druez ouzhit, hen leuskin ganit e-pad ur bloaz c’hoazh, mar lârez hen degas diñ a-benn un deiz hag ur bloaz.\n— Met piv ez oc’h, ha pelec’h ho kavout ?\n— Ma anv ‘ zo ar Barbaover, brasañ majisian a zo war an douar. N’az po netra da ober nemet ma c’hlask pa vo deut an amzer, ha mar n’am c’havez ket, me da gavo, met ne vo ket ‘vit da vad.\nAr priñs a lâras mont, a-benn un deiz hag ur bloaz, da gas e benn d’an hini en devoa gonezet anezhañ, hag ar Barbaover ac’h eas kuit neuze, hag e leuskas e holl arc’hant gant ar glaouer.\nAn deiz a oa o tarzhañ. Ar glaouer hag e wreg a savas eus o gwele, hag el-lec’h daou, ne gavjont ken nemet unan. Charlez a leuskas gante an arc’hant hag an aour a oa chomet war an daol, hag a lâras d’ar glaouer ambroug anezhañ er-maez ar c’hoad.\nPa degouezhas er ger, e voe joa vras outañ, rak nec’het e oa an holl o welet ne errue ket. Ma lâras ez oa em gollet o vont war-lerc’h ar porc’hell gouez a oa deut gantañ war e varc’h, hag en devoa tremenet an noz en lochenn ur glaouer, er c’hoad. Met ne lâras ket petra a oa c’hoarvezet gantañ el lochenn-se. Den ne soñjas en droug, ha setu joa, ha festoù, ha c’hoarioù a-nevez. Met Charlez ne c’hoarzhe ket a galon vat. Adalek an deiz-se zoken e teuas da vezan trist, ha den na ouie perak. N’ec’h ae ken da welet ar merc’hed, evel kent, ha ne c’hoarzhe ha ne gane ken. Kaer o devoa e dad, e vamm, e vignoned, goulenn digantañ petra a oa kiriek dezhan da vezañ evelse, e lâre bepred: “netra”. Ma soñje gant an holl ez oa dalc’het gant ur c’hleñved bennak; met ar vedisined na anavezent netra eus e gleñved. Pa voe tremenet ar bloaz, war-vetek un nebeud deiziou, e lâras d’e dad:\n— Arsa, ma zad, ret eo din mont en hent, evit mont pell ac’hann.\n— Pelec’h eta a’teus-te da vont, ma mab? a c’houlennas digantañ ar roue.\n— Ez an bremañ da lâret holl deoc’h, ma zad: en noz ma ‘z on bet em gollet er c’hoad, bremañ a zo tost da ur bloaz, am eus kavet ar Barbaover en lochenn ar glaouer lec’h am eus tremenet an noz. Goulennet en deus diganen c’hoari diñsou gantañ, hag am eus c’hoariet, rak ne ouien ket piv e oa. Goude koll ma holl arc’hant, am eus c’hoariet ma fenn, siwazh! Hag am eus-eñ kollet ivez. Koulskoude en deus leusket anezhañ ganen, e-pad ur bloaz hag un deiz, gant ma ‘c’h ajen ma-unan d’hen kas dezhañ, pa vije deuet an amzer; ha setu ma eo deuet an amzer !…\n— Allas! Ya, ma bugel kaezh, ret eo dit mont, pa teus c’hoariet gant ar Barbaover, ha kollet. N’eus forzh pelec’h ez afes da em guzhañ, da gavout a rafe hep poan, ha ne vefe nemet wazh a se dit.\nMa kimiadjont an eil ouzh egile, gant kalz daeroù, ha Charlez ac’h eas neuze en hent, hep gouzout etrezek pelec’h mont. Ma em gavas, an drivet deiz, war-dro kuzh-heol, en ul lanneg vras. En kreiz al lanneg-se e welas ul lochennig pri ha keuneud. Skuizh e oa, sec’hed en devoa, hag ec’h eas betek al lochennig evit goulenn ur bannac’h dour da evan, hag em diskuizhan un tammig. El lochenn e kavas un ermit kozh, gwenn ha hir e varv, hag e lâras dezhañ en nor:\n— Demat deoc’h, Tad ermit; ha c’hwi ho pefe ar vadelezh da reiñ din ur bannac’h dour da evañ, rak gwall sec’hed am eus ?\n— Demat dit, Charlez, mab ar roue Frañs, a lâras dezhañ an ermit; deus em lochennig hag az po dour da evañ.\nSetu souezhet Charlez o welet penaos ez oa anavezet gant an ermit. Mont a eure el lochenn, hag ec’h evas dour, hag ec’h azezas neuze war ur vilienn da em diskuizhañ,\n— Pelec’h ec’h ez evel-se, ma mab? a c’houlennas digantañ an ermit.\n— Da gastell ar Barbaover e rankan mont, siwazh ! ma zad, ha c’hwi a oar pelec’h emañ ?\n— Nann avat, ma mab, ne ouzon ket se; met chom da dremen an noz ganen em lochennig, ha warc’hoazh ar beure, me az kelenno evit mont betek ur breur ermit am eus hag a zo o chom war ur menez uhel-uhel, pemp kant lev ac’hann. Hennezh en deus daouzek kant vloaz oad hag a zo gouiziek-bras, ha me oar vat e raio ur c’heloù mat bennak dit eus ar pezh a glaskez.\nMa tremenas Charlez an noz-se en lochenn an ermit, hag an dewarlerc’h ar beure ez oa savet kerkent hag an heol. An ermit kozh a leuskas neuze ur c’hwitelladenn en toull-dor e lochenn, ha kerkent e em gavas eno un dremedar:\n— Sell amañ, a lâras neuze da Charlez, o tiskouez dezhañ an dremedar, ul loen ha da gaso buan betek ma breur ermit; pign war e gein hag hen leusk da vont hep nec’h, gout mat a ra an hent.\nCharlez a drugarekaas an ermit, a gimiadas digantañ, ha neuze e pignas war an dremedar, hag honnezh, pa voe lâret dezhi mont, a eas kuit prim evel an avel.\nChom a eure ur pennad, war-dro hanter-hent, en ul lec’h ma oa eno menec’h o chom.\n— Petra a zo a nevez ?, a c’houlennjont, pa weljont an dremedar, a anavezent mat.\nCharlez a lâras dezhe e zoare. Ma tremenas an noz er gouent-se. An dewarlerc’h, beure-mat, ec’h eas arre en hent, war e loen. Da guzh-heol ez oant ouzh troad ar menez lec’h ma oa an eil ermit o chom. Ma savjont war-c’horre gant kalz a boan, hag e em gavjont dirak un denig bihan, kozh evel an douar, gwenn e varv evel an erc’h, ha ken hir, ma tape betek an douar.\n— Demat dit, dremedar ma breur, a lâras an ermit; petra a zo a nevez? Ouzhpenn kant vloaz a zo n’am boa da welet. Ha neuze e lâras da Charlez:\n— Demat dit ivez, Charlez, mab ar roue Frañs.\n— Demat deoc’h, mat zad ermit, eme Charlez; c’hwi ma anavez ivez eta ?\n— Ya, ma mab, ha gout a ran ouzhpenn petra a glaskez: te, ma bugel kaezh, a zo o klask kastell ar Barbaover, evit kas dezhañ da benn en deus gonezet warnout, o c’hoari diñsou, bez’ a zo bremañ ur bloaz.\n— Gwir eo, siwazh ! ma zad ermit.\n— Ac’hanta ! n’out ket pell ken eus kastell ar Barbaover; met diaes eo mont di; chom ganen amañ betek warc’hoazh ar beure, ha me az kelenno, ha mar sentez ouzhin penn-da-benn, mar grez pep tra eeun evel ma lârin dit, e c’halli mont betek kastell ar majisian, ha zoken gonit c’hoazh da benn warnañ.\nMa chomas Charlez eta da dremen an noz gant an ermit, hag an den kozh hen kelennas hag a gomzas outan evel-henn:\n— Ar Barbaover, ma mab, eo ar gouiziekañ majisian a zo bet biskoazh; met me n’on ket un azen ivez, selaou mat: e gastell a zo dalc’het diwar-bouez peder chadenn aour ‘us d’ar mor, ken uhel, ken na weler ket anezhañ eus-traoñ. Teir merc’h en deus, hag ar yaouankañ anezhe, anvet Finettig, he deus studiet levrioù he zad, hag a oar keit pe hiroc’h egetañ. Honnezh da denno a reuz, mar gallez em gemer ervat. Ur stank vras a zo dre amañ, en traoñ ar menez, ha ne oar den nemedon pelec’h emañ. Bemdez e teu teir merc’h ar majisian da em walc’hin er stank-se. War an nij e tiskennont eus kastell o zad, rak dilhad o deus gant divaskell ha pluñv gwenn, hag e nijont gante evel sined. Ar stank a zo pavezet en arc’hant, hag en he c’hreiz a zo teir c’hador aour ar c’haerañ lec’h ma ‘c’h azez an teir flac’h yaouank e noazh, a-raok em lakaat en dour. N’eus ket kaeroc’h egete indan lagad an heol. Kerkent ha ma vefont diskennet war lez ar stank, e em diviskfont hag e laoskfont eno o dilhad pluñv evit mont da azezañ war o c’hadorioù aour. Te a em guzho mat indan ar bodennoù lore hag haleg a zo eno en-dro, ‘vit na vi ket gwelet, ha pa vefont war o c’hadorioù aour, en kreiz ar stank, e krogi en o dilhad pluñv. Kerkent ha ma welfont kement-se, e teredfont er-maez an dour, o krial: “Ro dimp hon dilhad ! Ro dimp hon dilhad !”. Met n’o ro ket dezhe. Pediñ, gourdrouz, gouelañ a rafont: met dalc’h mat bepred. Finettig, ar yaouankañ, a ouvezo da betra e vi deut, a laro neuze: “Ro dimp hon dilhad pluñv, ha ni a lakao hon zad, ar Barbaover, da lezel ganit da benn, a zo dezhañ. “Lâr dezhi neuze penaos mar kar da gas war he chouk bete toull-porzh kastell he zad e roi an dilhad dezhi ha d’he c’hoarezed. Ma laro ober, ha neuze e c’halli diskregiñ eus an dilhad, ha pa vefont em wisket, e pigni war gein Finettig, a savo ganit en aer, uhel-uhel, ha da lakao e toull dor-borzh kastell he zad. Bez neuze hep nec’hamant, rak dont a raio c’hoazh d’az sikour, pa az po ezhomm. Klevet a’ teus mat?\n— Ya, klevet am eus mat.\n— Ma, dalc’h sonj neuze, hag eomp breman da gousket.\nHag ec’h ejont neuze da gousket, hag e-pad an noz Charlez na eure nemet sonjañ er pezh en devoa laret dezhañ an ermit kozh.\nAn dewarlerc’h ar beure, an ermit a lâras c’hoazh d’ar priñs holl kement en devoa da ober, ha neuze e tiskouezas dezhan pelec’h e oa ar stank, diwar-c’horre ar menez.\nCharlez a drugarekaas an ermit hag e tiskennas diwar ar menez, hag e kavas ar stank, hep poan. Em guzhañ a eure neuze indan ar bodennou, e-kichen an dour. Ur pennad goude e klevas trouz a-us d’e benn, ha hepdale e welas tri evn bras ha gwenn evel sined, o tiskenn war vord ar stank. Kerkent e em lakajont da em diwiskan. Met Finettig a laras:\n— Me am eus aon e vefe tud aman un tu bennak.\n— Petra a larez ? eme an div all, a belec’h e fell dit e teufe tud amañ? Biskoazh n’hon eus gwelet den; ha neuze, den ebet na oar doare d’ar stank-man, nemet an ermit kozh a zo war lein ar menez, ha n’eo ket hennezh a deufe d’hon gwelet o em walc’hin.\nFinettig a oa majisianez hag he devoa lennet levriou he zad, hag he c’hoarezed na ouient ket se, nag ar majisian kozh kennebeut.\nEm diwiskañ a ra an teir flac’h. Setu-int en o c’hoazez war o c’hadorioù aour en kreiz ar stank. Ken kaer e oant eno, ken kaer, ma vanas mab ar roue ur pennadig da sellet oute, digor-frank gantañ e c’henou hag e zaoulagad. Ne ankouaas ket koulskoude ar pezh en devoa da ober hag e teuas eus a indan ar bodennou, hag e lampas war an dilhad pluñv. Pa welas kement-se an teir flac’h, e teredjont er-maez eus an dour, o c’harmat hag o lâret:\n— Ro dimp hon dilhad! Ro dimp hon dilhad !\n— Hola! eme Charlez, n’o roiñ ket evel-se evit netra.\n— Ro dimp hon dilhad buan, krozet e vefomp gant hon zad, eme unan.\n— Me ne ran forzh a se, eme Charlez.\n— Me a roio ur pok dit, eme un’ all.\n— Ta ! Ta ! N’eo ket pokoù a fell din.\n— Petra a c’houlennez eta evit roiñ dimp hon dilhad? a lâras Finettig.\n— Netra nemet bezañ kaset bete toull-dor kastell ho tad.\n— Ma, kaset e vi, pa eo ret, eme Finettig.\nNeuze Charlez a roas dezhe o dilhad pluñv, hag e em wiskjont prim-ha-prim.\n— Deus war ma c’hein, a lâras neuze Finettig dezhañ.\nHag ec’h eas war gein Finettig, ha kerkent e savjont en aer, uhel-uhel. Laket e voe en toull-dor ar c’hastell ha laret dezhañ gortoz ur pennadig a-raok mont e-barzh. Dilerc’het e oa un tammig merc’hed ar majisian, hag ec’h eas da sellet en e levr da c’hout petra a oa kiriek da gement-se. Lenn a eure eno penaos ez oant bet gwelet e noazh gant mab ar roue Frañs, hag o devoa ranket hen dougen bete toull porzh ar c’hastell, hag e oa droug ennañ. Krozan a eure un tamm d’e verc’hed, hag ec’h eas neuze da doull ar porzh.\n–Demat deoc’h, Aotrou Barbaover, a lâras Charlez\n–Demat dit, mab ar roue Frañs; n’ a’ teus ket ankouaet,\nwar a welan, ar pezh a dleez diñ, ha den a c’her ez out; mat\na’ teus graet o tont.\n–Kollet am eus, ret eo paeañ.\n–Mat eo kement-se. Kalz a’ teus graet o vezañ deut betek\namañ; met kalz a’ teus da ober c’hoazh, a-raok gonit da benn;\nmet ur paotr mat ez out, war a welañ.\n–Ne c’houlennan nemet labourat; lâret din petra am eus da\n–Kerzh da gentañ da debriñ un tamm ha da\nevañ ur bannac’h, evit komer nerzh; goude ec’h i da gousket,\nha warc’hoazh ar beure, e lârin dit petra az po da ober.\nCharlez a goanias mat, ha goude-se ec’h eas da gousket en ur gwele\npluñv, hag e lâre ennañ e-unan: “N’eo ket ken\ngwazh den ar Barbaover ha ma soñje ganen”.\nAn dewarlerc’h, kerkent ha sav-heol, ar majisian a deuas en e\ngambr, hag a lâras:\n–Er-maez! War-sav prim, ha d’al labour! Ne garan ket an dud\nHag e savas Charlez prim-ha-prim, hag e tebras un tamm hag ec’h\nevas ur bannac’h, hag ar Barbaover a roas dezhañ neuze ur bal,\nun trañch hag ur vouc’hal, hag a eas gantañ en un alead\ngwez-derv bras, hag a lâras dezhañ:\n–An holl gwez-se a ranki da diskar, hag ouzhpenn ober fagod\ngante, ha kement-se holl a-raok kuzh-heol hirie. Sete da labour\nhirie: warc’hoazh e vo gwelet arre.\nHag ec’h eas kuit neuze. Charlez a chomas ur pennadig da sellet\neus ar gwez, souezhet-bras gant ar pezh en devoa klevet, hag e\nlâre ennañ e-unan: “Ret eo e ve kollet e skiant-vat gant\nan den kozh-se !”\nHag e harpas e gein ouzh ur wezenn, hag e em lakaas da vutunat. Ne\noa ket dinec’h koulskoude. Da greisteiz, e teuas Finettig da zegas e\n–Petra, emezi, pa hen gwelas en doare-se, hag al labour? N’eo ket\nevel-se e vezo graet, me oar vat.\n–Ret eo e ve kollet e skiant-vat gant ho tad, pe e ra goap\nouzhiñ, a lâras dezhi.\n_ Allas! emezi, ret eo d’al labour bezañ graet, evel en\ndeus lâret ma zad, pe n’eus nemet ar marv evidoc’h.\n–Ma feiz, neuze e varviñ eta.\n–Marteze: fidel e vefet din, ha me ho tenno c’hoazh eus ar\n–Ya, betek ar marv, mar gret kement-se evidon.\n_ Ha ma c’homeret a refet da bried?\n–Ya, a-greiz ma c’halon.\nHag e pokas dezhi.\n–Roet din bremañ ar vouc’hal-se.\nCharlez a roas dezhi ar vouc’hal goad, hag e skoas ganti un taol\nwar droad ur wezenn, ha kerkent ar wezenn-se a gouezhas war an hini\ndostañ dezhi, homañ war un’ all, homañ war un\ndeirvet, hag evel-se penn-da-benn an ale ken a voe deut d’an\ntraoñ ar gwez holl. Charlez a selle, souezhet-bras, ha ne ouie\nket petra e oa kement-se. Pa oa ar gwez holl astennet war an douar,\nez oant c’hoazh da fagodiñ. Met kement-se a voe graet arre\nhepdale. Neuze Finettig a lâras:\n–Setu graet al labour hirie! Bremañ, da guzh-heol, e\nteufet d’ar gêr, ha n’ho pet ket aon dirak ma zad; komzet\noutañ divergont zoken.\nHag ec’h eas neuze d’ar gêr. Da guzh-heol, Charlez a deuas\nivez war e bouez, hag o c’hwitellat. Ar majisian a deuas d’hen\nambroug, hag a c’houlennas digantañ:\n–Peurgraet eo al labour ?\n–Ya, pell a zo: Pa n’ho po nemet c’hoarioù bugale evel-se\nda reiñ din da ober, n’am lakafet ket nec’het.\n–Penaos, diskaret a’ teus holl gwez ma ale ?\n–Ya, pa lâran deoc’h; it da welet, mar ne gredet ket.\n–Ha drailhet ha fagodet ivez ?\n–Ha drailhet ha fagodet ivez, evel m’ho poa lâret din


Journal de Renaud Camus, vendredi 16 novembre 2018\ncréée le vendredi 16 novembre 2018, 16 h 14\nmodifiée le samedi 17 novembre 2018, 12 h 05Plieux, vendredi 16 novembre 2018, 14:44:36. Nous avons reçu hier, assez tardivement, une visite assez désagréable, sans plus, et c’est d’ailleurs Pierre ~~~~ ~~~ ~~ ~~~~~ ~~~~~, ~~~~~~ ~~~~~~~~~~~, ~~~ ~~~~~~~~ ~~~~~. ~~~ ~~~ ~~~~~ ~~~~ en parler très ~~~~~~~~~~~~~~, ~~~~~ ~~~~, ~~~~ ~~~ ~~~~~~~ ~~~~ ~~~ ~~~~~ ~~~~~~~~~~~~ ~~~~~ ~~~~ ~~~~~~ ~~~~ ~~~~~~~~~~, ~~~ ~~~~ ~~~ ~~~~~~~ journal, ~~~~ ~~ ~~~ ~~~~ ~~~ ~~~~~~~~~, ~~~ ait de fort ~~~~~~~~~~ ~~~~~ ~~~ ~~~~~~ ~~~ ~~~~~~ ~~~~~~ ~~~~~~~. ~~~ ~~~~ ~~~~~~~~ ~~~~~~~~~~ ~~~ ~~’~~~~~~~~~, ~~~ ~~~~~ ~~~~, ~~’~~~~ ~~~ ~~~~~~~~~~~~~ ~~~ ~~~ ~~~~~~~~~~, ~~~ ~~~~~~ ~~~ ~~~ l’impossibilité, à la ~~~~~, ~~~ ~~~~~~ ~~~~ ~~~~~~ ~~~ ~~~~~ vite.\nC’est ~~~~~~~~, ~~~~~ ~~~ ~~~~~, ~~~~~~ ~~~~~~ ~~~~ ~~~ ~~~~~~~~, ~~~~~~~ ~~~ ~~~~. ~~~ ~~~~~ ~~~ ~~~ ~~~~~, ~~~~~ ~~~ se relâche pas ~~~ ~~~~~~~~, ~~~ ~~~ ~~~~~~~~~~. ~~~ ~~~~~ ~~~~~ ~~~’~~~~~ ~~’~~~~~~~ ~~~~~~~ ~~~’~~~~~ ~~’~~~~~~~~, ~~~~~~~-~~~ ~~~~~~~~~~ ~~~~~~ ~~~~ ~~~~-~~~~~ ~~~~~~~~ ~~~~ ~~~ ~~~~~~~~~, ~~~ ~~~ ~~~~~~~, ~~~ ~~~ saurais même pas ~~~ ~~~’~~~~~ ~~~~, ~~~~~ ~~. (~~~~ ~~’~~~ ~~~ ~~~~~ ~~~~~ ~~~~~ ~~~ ~~~~). ~~’~~~ ~~~~~ ~~~ ~~~~~~~~, ~~~ ~~~ ~~~ ~~~~~~~ ~~~~ ~~~ ~~~~~~~~~~. ~~ ~~~ ~~~~~~~~~~~~~ je ne nuis ~~~~~ ~~~~~~ ~~~~~ ~~~~, volontairement ~~~ ~~~~~ ~~~~, ~~~ ~~~ ~~~~~~~~ ~~~~ ~~~~ ~~~~~~~~, ~~~ ~~~ ~~~~~ ~~~~~~~~~ ~~~~~ ~~~~~ — ~~’~~~~ ~~ ~~~ ~~~~~~~~~ ~~~ ~~~ n’est pas cela ~~~~ ~~~~ ~~~~~~~~~, précisément.\nJean ~~~~~~~~~~, ~~~ ~~~~ ~~~~~, ~~~~~~~ ~~~~ ~~~ ~~~~~~~~ ~~~~~ ~~~~~ ~~~~~~~~~ (~~~~~ ~~~ ~~~~ ~~’~~~~~~). ~~~ ~~~~~~~ ~~~~~~, ~~ ~~~~~~ ~~~~~~ ~~~~~~~~~~~, ~~ Marcheschi et à ~~~~, ~~~~ ~~~ ~~~~~~~~~~~~ ~~~ ~~’~~~~~~~~~~~~~~ ~~~~~~ ~~~~ ~~~~~~~~~~, ~~~~ ~~~~~ ~~~~~~~~ ~~~~ ~~~~~~~~ ~~~ ~~~~~ ~~~~~~~~~ ~~~~~ ~~ ~~~~~ ~~~~~, ~~~~~ ~~~~ ~~~~~~~ ~~~~~~~~~-~~~~ ~~~ ~~~~~~~-~~~~~~ du siècle dernier, ~~~~ ~~’~~~~~~ ~~~~~ ~~~~ ~~~~~~ ~~~~ ~~~~~~~~~~, ~~~’~~~ ~~~~~~~ ~~~ ~~~~~~ ~~~~~~ ~~ ~~~~~~~~, ~~~ ~~~’~~~ ~~~~~~~~~ ~~’~~~~~ ~~~~~~~~~. ~~~ ~~~~~~~~ ~~~~~ ~~ ~~~~ ~~~~~~~ ~~~~~~~, ~~~ dois l’admettre. Bizarrement, ~~~ ~~’~~~ ~~~~~~~ ~~~~~ ~~~~~~~~ ~~’~~~~~~~~~~~ ~~~~ ~~~~~~~ ~~~~ ~~~ ~~~ ~~~~~~~~~ ~~~~~ ~~’~~~~~~~~~~~~~~, ~~~~~ ~~~~~~ ~~~~~. ~~~ ~~~~~~ ~~ ~~’~~~~~~ ~~~~ ~~~~~~~~~~~~ ~~~~ ~~~~~~~~~~~~~~~~~ ~~~~~~~~~~, ~~~ revêt des tours ~~~~~~~~~~~ ~~~~~~~~~~~~~~~~~ ~~~~ ~~~~~~~~~~, ~~~~~ ~~~~ ~~~~~~~~ ~~~~~ ~~’“~~~~~~~~-~~~~~~~” (~~~ ~~~~ ~~~ ~~~~~, ~~~~~ ~~~~~ ~~~~ ~~~~). ~~~ ~~~~ ~~~~~ ~~~~ ~~~ ~~’~~~~~~ ~~~~~~ ~~~ ~~’~~~~~~~~~ ~~~ les fréquenter plus ~~~~. ~~~~~ ~~ ~~~ ~~~~~~~ ~~’~~~~~~~~~~~ ~~~~~~~~~~ ~~~~~~~ ~~~~~~ ~~~~~~, ~~~ ~~~~ ~~~~~~~~~~~~ (~~~ ~~’~~~ ~~~~~ ~~~~~), ~~ ~~~~ ~~~~~~~~~~~ ~~~~~ ~~ ~~~~~ ~~~~~~~~~~~, ~~~ ~~~~~ ~~’~~~~~~~~~~~ n’est guère plus ~~~~~~~~, ~~~ ~~~~~ ~~~ ~~~ ~~~~~~~~~ “~~~~~~~ ~~~~~~~”, ~~~~ ~~~~ ~~~~~~~~~~~~, ~~~ ~~~~~ ~~~ ~~~~~ ~~~~~~~, ~~’~~~~~~~~ ~~~ ~~~~~~~ ~~~~~~ ~~~ ~~’~~~~~~~~~~~ ~~~ ~~~~~ ~~~ ~~~~~ ~~~~~~~ anti-gayisme (et anti-âgisme) ~~~~~ ~~~ ~~~~~~~~~~. ~~~~~~~~~~ ~~~~~ ~~~~~ ~~’~~ ~~~~~ ~~ ~~~~~, ~~~~ ~~~ ~~~~~~, ~~~~~ ~~~ ~~~~~~~~~ ~~~~~~~~~~ ~~~~~~~, ~~~~~ pénible.\nJ’essaie ~~’~~~~~~~ ~~~~~, ~~~~~~~~~~ — ~~ ~~~~~~ ~~~~~~~~, car nous devons ~~~~~~~~ ~~~ ~~~~~~ —, ~~~~~~ ~~~ ~~~~~~~~~~~ ~~~ ~~~~~~ ~~~ ~~~ ~~~~~~~~, ~~~~ ~~~~~~~~~~~~~~~ ~~ ~~~~~~~, ~~~~~~ ~~~~~~~~, ~~~~~ ~~~ ~~~~~~~~ ~~~ ~~~ ~~~~~~~~. ~~~ ~~~ ~~~, partir, partir, en ~~~~~~ ~~~~~ ~~~~~ ~~~~~, ~~~~~~ ~~~~~~~~~~~~ ~~~ ~~~~~ ~~~~ instants.\nJ’ai ~~~~~~~~~~ ~~~ ~~~~~~ ~~~ ~~~~~~~~~~~~~ ~~~ ~~~~~~~~~~, ~~~~ ~~~ ~~’~~~~~~~~~ ~~~~ ~~~ “~~~~~” ~~~~~ ~~~~~~~~~ ~~~~~~ ~~~~~~ étant en vente, ~~~~ ~~~~ ~~~~~~ ~~~~ ~~~~~~~~~ ~~~~~~~~, ~~~~~~ ~~~’~~~ ~~~~ ~~~ ~~~~~~ ~~~ ~~~~~~~~, ~~’~~~~~~ ~~~ ~~~~ ~~’~~~~~~ ~~~~~~~, ~~~ ~~ ~~ ~~~ ~~~~~ ~~~~~~~~~~ ~~~~~. ~~~ ~~’~~ été confirmé qu’il n’était ~~~~~ ~~~~ ~~~ ~~~~~~~ : ~~’~~~~~ ~~~~~~~~~~ ~~~~~ ~~~~~ ~~~~~~ ~~~ ~~~~~ ~~~~~~~~~ — ~~~ ~~~~~~ ~~~’~~~~~~~ ~~~~~~~~ ~~~ ~~~~~~~~~ ~~~~ ~~’~~~~~~~~~ ~~~ ~~~~~~~~ ~~~~~~ ~~~ ~~~~~~~ offerte à mon ~~~~~~~~~~~~, ~~~~~~ ~~~~~ ~~~~~ ~~~ ~~~~~~~~~~~~ ~~~~ ~~~~~~ ~~~~ l’autorisassent.\nCette ~~~~~~~~~~ ~~~~ ~~~~ ~~~~~~~~~~~~~~, ~~~ ~~~~~~~~~~ — ~~~~~ ~~~~~ ~~~’~~~ ~~~ ~~~~ ~~~~~, ~~~~~. ~~~~~~ ~~~~~~~~~ ~~~ se présente, ici. ~~~ ~~~ ~~~~ ~~~~~ ~~~’~~~ ~~~~~~~~~ ~~~~~~ ~~~~~~~~ ~~~~ ~~~~~~~~ ~~~~ ~~’~~~~~~~ ~~~ ~~~~~~~~ ~~~~ ~~~~~~~~~ ~~ ~~’~~~~~~ ~~’~~~~ ~~~~~~~~~~ ~~~~~ ~~’~~~~~~~~ ~~~ ~~~~~~~~ ~~~ ~~~~~ ~~~~ défauts. Mais justement : ~~~ ~~~~~~ ~~~’~~~ ~~~~~~~ ~~~~~ ~~~~ ~~~~ ~~~ ~~~ ~~~~ ~~~~~~ ~~~~, ~~~ ~~~~ ~~~~~ ~~~~~ ~~~~ ~~~~~~ ~~~~~ ~~~~~~ ~~~~~ ; ~~’~~~~ ~~~~~ ~~~ ~~~~~~~ ~~~ mes actuels ennuis. ~~~ ~~~~~ ~~’~~~~~~~~~~~ ~~~~~~~ ~~~~ ~~~~ ~~~~~ ~~~~ ~~~~ ~~~~~~ ~~~ ~~~~ ~~~~~~~~ ~~~~~ ~~~~~~~~~~~ ~~~~ ~~~~ ~~~~ ~~~~~~~, ~~~ ~~~~~~~~ ~~~ ~~~~~~~, ~~~ ~~~~~ ~~~~~~~~~~ ~~ des qualités et ~~ ~~~~ ~~~~~~~~ ~~~~ ~~~~~ ~~~~~ ~~~~~~~~~ ~~’~~~ ~~~~~ ~~~~. ~~~ ~~~ ~~~~~ ~~~~~~~~ ~~~ ~~~~~~~~~ ~~~’~~~~ ~~~~~~ ~~~~ ~~~~~ ~~’~~~~~~~~~~~ ~~~ ~~~~~~, ~~~~~~~~~~ ~~~~~~~~~, ~~~ ~~~~~~~~ pas, ni…\nMais non, ~~~~~…\nvoir l’entrée du vendredi 16 novembre 2018 et son image dans Le Jour ni l’Heure


Pajenn:Le Gonidec - Bibl Santel pe Levr ar Skritur Sakr, eil levr.djvu/112 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/112\narmé dirâk Jéruzalem, hag a stourmaz out-hi :\n2. Hag enn unnékved bloaz eûz a Zédésias, er pévaré mîz, enn naved deiz eûz ar mîz, é oé gréat eunn difreûz é kéar.\n3. Hag holl brin̄sed roué Babilon a iéaz ébarz, hag a azézaz war ar porz kreiz : Nérégel, Séréser, Sémégarnabu, Sarsac’him, Rabsarez, Nérégél, Séréser, Rébmag, hag holl brin̄sed all roué Babilon.\n4. Pa wélaz anézhô Sédésias roué Juda, hag ann holl vrézélidi, é tec’hchoñt : hag hî a iéaz er-méaz eûz a géar a-zoug ann nôz, dré hen̄t garz ar roué, ha dré ar porz a ioa étré ann daou vur, hag éz éjon̄t war hen̄t ann distrô.\n5. Hôgen armé ar C’haldéed a iéaz war hô lerc’h ; hag hî a bakaz Sédésias é kamp distrô Jériko ; hag ô véza hé géméret é kaschon̄t anézhan̄ da Nabukodonosor, roué Babilon, é Réblata, a zô é brô Émat ; hag hé-man̄ a zougaz hé varn.\n6. Ha roué Babilon a lazaz mipien Sédésias é Réblata, dirâg hé zaoulagad : roué Babilon a lazaz ivé ann holl dud nobl eûz a Juda.\n7. Tenna a réaz hé zaoulagad da Zédésias, hag é lékéaz eur chaden enn-drô d’ézhan̄, évid hé gâs da Vabilon.\n8. Ar C’haldéed a zévaz ivé gan̄d ann tân ti ar roué, ha tiez ar bobl, hag a ziskaraz muriou Jéruzalem.\n9. Nabuzardan, penn ann armé, a zizougaz é Babilon ar ré eûz ar bobl a oa choumet é kéar, hag ar ré a oa tec’het étrézeg hén̄, hag ann dilerc’h eûz ar bobl a oa choumet.\n10. Nabuzardan, penn ann armé, a lézaz é brô Juda ar ré baour eûz ar bobl, ar ré n’hô dôa nétrâ ; hag é rôaz d’ézhô gwini ha pun̄sou enn deiz-zé.\n11. Hôgen Nabokodonosor, roué Babilon, en dôa gourc’hémennet da Nabuzardan, penn ann armé, diwar-benn Jérémias, ô lavarout :\n12. Kémer-hén̄, ha laka évez out-han̄, ha na ra droug é-béd d’ézhan̄ ; hôgen gra enn hé gén̄ver ével ma karô.\n13. Nabuzardan, penn ann armé, a gasaz éta, hag ivé Nabusezban, ha Rabsarez, ha Nérégel, ha Séréser, ha Rebmag, hag holl brin̄sed roué Babilon,\n14. A gasaz ivé étrézé Jérémias, évid hé denna eûz a borched ar vâc’h ; hag é lékéjon̄t anézhan̄ étré daouan Godolias, mâb Abikam, mâb Safan, évit m’az ajé enn eunn tî, ha ma choumché é-touez ar bobl.\n15. Hôgen gér ann Aotrou a oa deûet da Jérémias, pa édo serret é porched ar vac’h, ô lavarout :\n16. Kéa, ha komz oud Abdémélec’h ann Étiopiad, ô lavarout : Ével-henn é lavar Aotrou ann arméou, Doué Israel : Chétu mé a zigasô war ar géar-man̄ kémen̄d em eûz lavaret diwar hé fenn é droug, ha nann é mâd : hag hén̄ a vézô sévénet dirâk da zaoulagad enn deiz-zé.\n17. Ha mé az tieûbô enn deiz-zé, émé ann Aotrou ; ha na vézi két lékéat étré daouarn ann dûd râk péré éc’h eûz aoun.\n18. Hôgen mé az tennô hag az tieûbô, ha na gouézi két dindân ar c’hlézé, hôgen da éné a vézô savétéet, ô véza ma éc’h eûz lékéat da fisian̄s enn-oun, émé ann Aotrou.\nAr Iuzévien péré a oa bét tec’het en em zastum adarré.\n1. Gér a zeûaz da Jérémias a berz ann Aotrou goudé ma oé laosket é Rama gan̄t Nabuzardan, penn ann armé, pa dennaz ar chaden a oa war hé drô é-kreiz ann en̄groez eûz ar ré a gased er-méaz eûz a Jéruzalem hag eûz a Juda, évid hô dizougen da Vabilon.\n2. Penn ann armé a géméraz éta Jérémias, hag a lavaraz d’ézhan̄ : Ann Aotrou da Zoué en deûz lavaret ann drouk-man̄ a-éneb ar géar-zé,\n3. Hag en deûz hé gaset da benn. Ann Aotrou en deûz gréat ével m’en\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/112&oldid=160327 »\nKemmoù diwezhañ degaset d'ar bajenn-mañ d'an 26 Ebr 2020, da 17:28.


Napoléon-Jérôme Bonaparte - Wikipedia\nNapoléon Bonaparte, pe Napoléon-Jérôme Bonaparte, pe Jérôme Napoléon, a oa ur priñs gall, priñs Napoléon, priñs Montfort, kont Meudon ha Moncalieri, kenderv d'an impalaer gall Napoleon III, ganet e Trieste d'an 9 a viz Gwengolo 1822 ha marvet e Roma d'ar 17 a viz Meurzh 1891.\nGanet e oa e Trieste. Mab yaouankañ Girolamo Buonaparte e oa. Roue Westfalen e oa bet e dad, dimezet da Katharina von Württemberg. Breur e oa d'ar briñsez Mathilde Bonaparte.\nPa varvas e vamm en 1835 e voe degemeret gant e vereb Hortense en Arenenberg, hag eno e vignonias gant e genderv Louis-Napoléon. Etre 1837 ha 1840 e reas studioù milourel e Ludwigsburg ma teuas da vout ofiser e rejimant gwarded roue Württemberg.\nEn Gouhere 1842 e veajas gant Alexandre Dumas e Livorno hag en inizi Toskana, ma weladennjont enez Montecristo, a voe lakaet gant Dumas e-kreiz e romant brudet.\nAdtapet diwar « https://br.wikipedia.org/w/index.php?title=Napoléon-Jérôme_Bonaparte&oldid=1855974 »\nKemmoù diwezhañ degaset d'ar bajenn-mañ d'an 11 Du 2019, da 21:55.


Pajenn:Perrot - Bue ar Zent.djvu/346 - Wikimammenn\nPajenn:Perrot - Bue ar Zent.djvu/346\nDekvet devez a viz Mae\nArc’heskob Floranz (1389-1459)\nAntonin a oa ginidik eus Floranz. Pennher oa. E gerent a droas anezan a vihanik war an deskadurez ha war ar zantelez. Da zek vla, en devoa kemeret ar c’hiz da vont bemde d’ober e bedennou da iliz Sant-Mikêl.\nDonezonet kaer evel ma oa, e teuas da vezan trec’h da holl vugale e skol.\nDa bempzek vla, e lavaras kenavo d’e dad ha d’e vamm hag e oe digemeret en manati Sant-Dominik, en Fiezol.\nEno Antonin, daoust d’ezan da gaout nebeut a yec’hed, a zouezas an holl, ken troet oa gant ar beden, gant al labour ha gant ar binijen.\nForz pe glanv pe yac’h e vije, bepred e kouske war ar c’halet, hag alïes war an douar noaz. Eur wech beleget, e lakas e zantelez da greski muioc’h-mui. Bep gwech ma lavare an oferen, e koueze an daerou eus e zaoulagad, kement a garante a oa en e galon evit an Otrou Doue.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/346&oldid=140607 »


D'ar yaou 12 a viz Kerzu - S. Kaourintin Kinnig | Ar c'helenn | Ar stummadur | Pleustrek\nAMAÑ EMAOC'H > Degemer > Ar c'helenn\nBuhez ur skol\nAn AEP : kevredigezh tud ar vugale.\nEn AEP (Association d'Education Populaire) e vez bodet holl dud skolidi ur skol.\nGant statud lezenn 1901, e vez dilennet bep bloaz gant an emvod meur ur c'huzul-merañ; gant hemañ 'vez anvet ar burev.\nOrganeg merañ an arc'hant ha kevredigezh oc'h ober evit tud ar vugale eo an AEP. Stag eo ouzh ar c'hevread Diwan Breizh a zo ar sez anezhañ e Landerne. En em ouestlañ a ra neuze da gas arc'hant da z/Diwan Breizh (frejoù hollek)\nEvel organeg merañ , pep AEP :\nra evit tud ar vugale an AEP.\nver arc'hant ar skol.\nzo e karg eus an darempredoù gant ar strollderioù hag ar pennoù dilennet a-benn difenn mad ar skol evel-just hag hini Diwan-Breizh da heul.\nro brud d'ar skol en diavaez.\nro he skoazell d'ar skolioù n'o deus ket a guzul skol, evit sevel raktresoù (PAE, klasoù dizoleiñ ...) asambles gant ar skolaerien.\nra evit ma 'z afe mat ar skol en-dro (aveadurioù, dafar skol, kempenn al lec'h....).\na c'hell diouzh an arc'hant zo ganti, implijout tud n'int ket skolaerien (skoazellerezed, diwallerezh, kantin....).\nImplijet e vez ar skolaerien gant Diwan Breizh ha tamm-ha-tamm gant ar Stad avat. N'he deus neuze an AEP droed ebet war ar skolaerien; dieub eo ar re-mañ evit dibab o doare-kelenn, en ur zoujañ ouzh reolennoù Diwan ha sturiennoù ofisiel lakaet e talvoud.\nAr c'hevread an hini eo a zo stag outi an holl gevredigezhioù a ver ar skolioù Diwan e Breizh : 30 skol vamm, 28 skol kentañ derez, 4 skolaj hag 1 lise.\nMerañ a ra Diwan-Breizh e darempred gant an Deskadurezh Stad ar skolaerien er skolioù, skolajoù hag el lise.\nMeret eo Diwan-Breizh gant ur C'huzul Merañ, an izili anezhañ a zo dilennet da geñver an emvod meur bloaziek gant dileuridi ar skolioù ha gant re ar skolaerien. Anvet eo bet goude ur burev gant ar C'huzul-se, anezhañ lodenn-oberiant ar gevredigezh a anv d'e dro ar Prezidant, Andrew Lincoln en degouezh-mañ.\nBudjet Diwan a dalvez bremañ da baeañ ar skolaerien n'int ket kemeret e karg gant ar Stad, da reiñ dezho stummadur dibaouez, da baeañ frejoù mont en dro.\nKaout ur statud publik rannvroel ha bezañ anavezet e sistem pedagogel eo goulennet gant Diwan. Padusted Diwan zo e dalc'h gant an arc'hant roet gant izili ha mignoned dezhi.\nEn ur c'hevread e c'hell skolioù eus un hevelep departamant en em vodañ asambles. Aesaat al liammoù gant Diwan-Breizh eo pal ar c'hevread da gentañ ha kreñvaat al labour graet a-gevret gant skolioù ar departamant goude. En doare-se e vo lakaet asambles skiant-prenet pep skol hag aesoc'h e vo reiñ ur skoazell da c'houlennoù ar skolioù.\nAr c'homite skoazell.\nTud ar vugale ha mignoned Diwan a gaver er c'homiteoù skoazell a oa bet krouet evit skoazellañ an AEPoù da zastum an arc'hant ret evit mont en-dro ar skolioù. Aozañ festoù-noz, abadennoù sonerezh, predoù, gouelioù, gwerzhañ levrioù ..... : ezhomm o devez ar c'homiteoù skoazell harp an holl dud : degemeret 'vo laouen an holl re o do c'hoant evit ijinañ ur skritell bennak pe fardañ krampouezh da skouer. Un dro vat evit ar re nevez deut da anavezout ar familhoù all, d'en em lakaat e buhez ar skol ha bezañ efedus war un dro.\nPerzh ar familhoù.\nHervez reolennoù karta Diwan, eo digoust ar skolioù evit ma vefe posupl da bep familh skoliata he bugale e brezhoneg. Ezhomm he deus Diwan koulskoude eus kenober an holl : dre an arc'hant evit ar re a c'hell (treuzvankadenn viziek, roet a youl vat gant an darn vrasañ eus an dud hervez o gopr. Kement hini ro pezh a gar, 20, 50, 100 lur pep miz) ha dre labourat evit ar c'hevredad : labourioù an AEP pe Komite Skoazell, kemer perzh e labourioù pennframm kevread Diwan Breizh (sellit ouzh ar pajennadoù-kreiz), kendalc'hioù, bodadoù, komiteoù evit krouiñ stalioù nevez (skolioù, skolajoù). Ur c'hevread eo Diwan : ret eo dezhañ kaout kenober an holl evit kas e raktresoù da benn ha reiñ d'hor bugale doareoù eus ar gwellañ evit o deskadurezh.\nDarempredoù skolaerien / tud ar vugale.\nOuzhpenn al liammoù hiniennel gant ar familh-mañ-familh, e vez ret da bep skolaer aozañ bep tri miz un emvod pedagogel gant holl dud bugale e glasad. Darempredoù 'vez ingal etre Burev an AEP ha skipailh ar skolaerien. Kuzulioù ar skol a vez savet ivez bremañ.\nAr C'huzul Skol a zo un organeg eskemm eus ar skol a vod enni pep elfenn anezhi :ar skipailh pedagogel, dileuridi dud ar skolidi ha re ar skolaerien, anvet gant o re a-hed an trimiziad kentañ.\nPal kuzul ar skol eo ober kendivizoù war buhez ar skol, lakaat e pleustr ar reolenn diabarzh, degemer raktres ar skol hag all.\nPennrenet eo gant Renerezh ar skol hag en em vodañ a ra ur wech an trimiziad d'an nebeutañ.